text:
Niki kitezwe murugendo rw’ivugabutumwa rya korali Enihakore muri Paruwasi ya Kinyamakara, itorero rya kizi?
Korali Enihakore ikorera umurimo w’Imana muri Kaminuza y’u Rwanda Ishami rya Huye iri kwitegura kujya mu rugendo rw’Ivugabutumwa i KIZI
Korali Enihakore ni imwe muri korali enye zikorera umurimo w’Imana muri CEP UR HUYE CAMPUS arizo Vumiliya, Elayo, Alliance hamwe n’itsinda ryo kuramya no guhimbaza El-elyon worship team. Enihakore choir n’imwe murizo ifite urugendo rw’ivugabutumwa mu rurembo rwa Huye, Paruwasi ya kinyamakara, Itorero rya KIZI
Uru rugendo rw’ivugabutumwa ruteganyijwe ko ruzaba tariki 10/7/2022, Mu kiganiro Perezida wa Korali Enihakore NDORIMANA Vicent yagiranye na IDC (Information Display Commission), yatubwiye ko Imyiteguro Irimbanyije kandi ko biteguye kujya kuvuga Imana.
Intego yiri vugabutumwa, yavuze ko ari “ukuvuga ubutumwa bwiza mundirimbo, babwiriza abantu iby’ubwami bw’lmana bashishikariza abantu kwihana no kubana mumahoro”.
“Icyo korali Enihakore yitezemo, n’uko imitima yabenshi izabasha gukira binyuze mubutumwa bwiza bw’indirimbo, ndetse n’ijambo ry’lmana muri rusange. Ndetse biteze kwamamaza ubwami bw’Imana kubantu Bose.”
“Kubwira abantu cyane cyane ababyeyi ko bakwiye kureka Abana bakiga, kandi bagafasha Leta mugushyira mubikorwa intego zayo ko umunyanda wese akwiye kwiga, kuko bafite urugero rw’uko bishoboka ko umwana yakwiga kaminuza ariko akijijwe”.
“Ikindi yongeyeho n’uko bagomba kurandura service zitari nziza zigenda zigaragara muri gahunda nyinshi, ati: “nkatwe abamenye lmana tugatanga service zizira ruswa nakarengane nk’abana b’lmana”. Yasoje asaba uwaba wifuza gutera inkunga uru rugendo rw’ivugabutumwa ko atabujijwe no kubaherekeza byemewe ni 10 nyakanga 2022.”
382 total views, 4 views today


c: text/html

text:
Abantu baravuga ngo” ntacyo ubashije, ntitugukeneye, ntanicyo watumarira.” Ariko Imana ikavuga ko, ”Waremwe mu buryo bw’ibitangaza, uri umunyempano, ufite ikerekezo warasizwe……
Nakuze nkunda gukina umupira wa baseball mu ikipe y’abana ngenda nzamuka ngera muyo mu cyiciro cya mbere kandi rwose nari umuntu wubashywe mu ikipe, nibwiraga ko nzakina no mu ikipe yo mu irushanwa rikomeye. Ariko ngeze mu mashuri yisumbuye, cyari ikindi cyiciro kandi cyo kwerekana impano yanjye. Ubwo nageragezaga kujya mu ikipe, twari abantu 150 bagombaga gutoranywamo 20 gusa bo kujya mu ikipe.
Ntago nzibagirwa umunsi umutoza yahamagaraga ubwo twari mu cyumba cy’ imyitozo (gym) ashaka abagomba kujya mu ikipe. Yatangiye guhamagara amazina umwe kuri umwe. Sinigeze numva iryange gusa nari mfite ikizere rwose ko ndi ku rutonde, numvaga ari njye ugiye gukurikiraho, uko yahamagaraga amazina menshi niko numvaga ncika intege. Hanyuma aravuga,” aha, hari izina risigaye.” Yahamagaye iryo zina, ntago yari njye. Naratunguwe cyane rwose. Yarambwiye, “ Joel, nifuzaga kuba nagushyira mu ikipe, gusa uracyari umwana, ntago uri mukuru bihagije.” Ariko icyo gihe nari muto mu gikuriro ku buryo niyongeyeho nka inch esheshatu (ni ukuvuga nka cm 15.240) ndangije amashuri yisumbuye.
Nyuma y’ ibyumweru n’ amezi make, ayo magambo yongeye kunkomanga ku mutima nanone.”wumvise ibyo umutoza yavuze? Uracyari muto cyane! Ni ukuvuga ko ubwo hari ikitagenda neza, Ntago wabibasha rwose.”mwumvise ukuntu ijwi ritari ryiza rifata umwanya munini? Nutita ku byo gucunga ubuzima mu mitekerereze yawe, buri gukomereka kose, kunengwa, kuvugwa nabi kose bizajya byongera kandi bigaruke mu buzima bwawe. Nakomeje kugeragezwa no kudatekana, kumva ko ntacyo nshoboye, ntakaza kwigirira icyizere. Ariko kandi nagombaga gukomeza kwibuka ko ”ashobora kuba yavuze ko ndi muto, gusa ndazi ko Imana yandemye gutya kubw’ intego. Ashobora kuba yaravuze ko ntakwiriye (ntashoboye) ariko ku Mana ndi uw’agaciro. Bashobora kuba banyigijeyo (bantaye), ariko Imana ikavuga ko inyemeye.” burya abantu bashobora kuguhahana ariko Imana ikwemera.
Muri 1Petero 2:9 ”mwatoranijwe n’ Imana ubwayo.” Abantu bagusiga, abantu bakwima agaciro. Ariko wibuke, Ufite uruhare runini mu ku kwitaho(Imana) ariwe wagutoranije. Ibyo bivuze ko utari impanuka. Imana, ku mpamvu yarakurebye iravuga “Ndamutoranije, ni umwana wanjye, uyu niwe nshaka mu muryango w’abana banjye”
Abantu bashobora kukubwira ngo, “ Ntukwiriye.” Ariko Imana ikavuga ” uri urugero rukwiye kuri njye” abantu bavuga ,” ntacyo ubashije, ntitugukeneye, ntanicyo watumarira.” Ariko Imana ikavuga,” waremwe mu buryo bw’ibitangaza, uri umunyempano, ufite ikerekezo warasizwe,umeze, neza umuhanga, mbese uratangaje.”
Igihe cyose twumvise ikiyumviro cyo gutabwa Kandi ryose birababaza,ariko ntidukwiye kumva rwose ducitse intege ngo dutakaze ibyiyumviro byacu by’ agaciro, imyitwarire yacu, kwirenganya ngo hari ikitagenda neza kuri njye, woya ngombye kumenya ko , ugenzura isanzure, ariwe unyitaho. Nshobora kudatoranywa n’umutoza, umukoresha, cyangwa inshuti , ariko nkatoranywa n’Imana Isumba Byose; kandi yavuze ko umugambi wayo kuri njye ari ibyiza atari ibibi, kugirango antegurire ahazaza ndetse n’ikizere.”
Ndazi ko bamwe muri mwe mwanyuze mu bitandukanye mu buzima bugoye. Ariko hari icyo nize. N’ubwo ubuzima budaca mu mucyo, Imana yo ni inyakuri . utazagenda wibwira ko nta cyiza cyaturuka kuri wowe, ahubwo noneho tangira wibone nk’usindagijwe n’Imana –uwagaciro, uwogukundwa,ufite byinshi yafashisha abandi- hanyuma Imana yavuze ko izagukubira. Bivuze ko izahindura ubuzima bwawe ishuro ebyiri bwiza kuruta uko bwari kumera iyo utaza kuba waranyuze mu bihe nkibyo wanyuzemo.
Ariko none mwirinde, ntimwemere ibyo ari byo byose byatuma munyagwa ahazaza hanyu ndetse byatuma mwumva ubuzima bushaririye, ntacyo mushoboye. Oya, mumenye ko muri abana b’ Imana isumba byose. Agaciro kanyu ntikava mu bantu cyangwa mu byagezweho; ahubwo kava ku Muremyi. Ngaho noneho ongera utuze, witekerezeho, wigirire icyizere. Imana yavuze ko izafata ibyari imibabaro yawe ikabihindura ibitwenge. Nugumana uyu murage wo kwizera, Imana izongera kandi nanone igushimishe. Izagushyira aho wakabaye uri. Oya ntago natoranijwe nk’ umukinnyi mu ikipe uwo mwaka. Inzozi zanjye zo gukina mu ikipe y’ikigo ntago zagezweho. Ariko urabizi nyuma y’imyaka 30, nari mpagaze muri stade I Yankee! Ntago nakinaga umupira. Imana yari yafunguye andi marembo ya minisiteri yacu nibwo twari dufunguye “Night of Hope event” (igikorwa cy’ijoro ry’ibyiringiro), kandi rwose nari nshoboye guhagarara nkomeye nkabwira abantu ibihumbi by’ abantu kugira neza kw’Imana ndetse n’ umugambi mwiza ifite ku buzima bwabo. Cyari igihe ntazibagirwa kandi koko cyari kimwe mu bihe bikomeye by’ubuzima bwanjye.
Nshuti ,abantu bashobora kuguta, ariko Imana ikakwakira. Yaragutoranije,kandi niyo yita cyane kuri wowe. Ifite inzira zo gukoresha kugirango ubone ibyiza! Kandi rwose ni byiza kuruta cyane uko twabitekereza!
kanda hano ubone kopi yawe ya pdf…
by Joel Osteen
Byahinduwe mu kinyarwanda na
Joseph Byukusenge

robotstxt: allowed

filter: keep


text:
Ibintu 10 wagenderaho kugira ngo ugumane agaciro imbere y’umukunzi wawe
Yanditswe na IZABAYO Immaculée
Burya baravuga mu Kinyarwanda iyo utihaye agaiciro nta wundi wakaguha, umuntu ni we wiyubahisha, iyo wiyubahishije nta kabuza nawe urubahwa. Haba mu kazi kawe ka buri munsi n’aho waba uri hose.
Iyo ukunda umuntu ugomba kubimwereka kandi ugakora ibikorwa bituma ahora agukunze kandi anakubashye ntihagire icyo yagabanya ahubwo akongera bikaba byiza kurushaho kandi n’iyo wubashye uwo mukundana n’urukundo rurakomera rugashinga imizi nk’uko abahanga mu buzima mbonezamubano babigaragaza.
1.Gerageza ukunde umuryango we
Niba ukunda umuryango w’umukunzi wawe ibyo bizamushimisha kandi yumve atewe ishema nawe, bizajya bituma ahora yifuza kubabona hamwe n’umuryango we kenshi mwahuje urugwiro bizatuma akubaha kandi akomeze kubona ko uri uw’agaciro imbere ye.
2.Gerageza kugaragara neza aho waba uri hose
Uri umukobwa ihatire kugaragara neza, ukarimba igihe cyose ukamenya ko umusatsi wawe usokoje neza ko waciye inzara neza, ukambara imyenda nawe ubwawe itakubangamiye cyangwa ngo ibangamire umuco waho umukunzi wawe akomoka, ibyo bizatuma uhora ugaragara neza imbere ye umwubahishe kandi na we abikubahire kuko utazaba umubangamira ngo aterwe ipfunwe n’imyambarire yawe.
Niba uri umusore nawe gerageza kugaragara neza ku buryo umukunzi wawe bimutera ishema. Irinde gukora ikintu wumva ko cyabangamira umukunzi wawe ku buryo yagira ipfunwe kubera wowe, harimo: ubusinzi bukabije, kutagirira isuku imyambaro n’inkweto zawe, kutoza amenyo uko bikwiye, kwambarira ipantalo epfo ku buryo ugenda uyikurura, kunywa amatabi, wirinde no kwihuza cyane n’inshuti ze ugakunda kuba wanazisohokana adahari, kujyana na zo mu maduka guhaha no mu tubyiniro. Ibyo byatuma umukunzi wawe agutakariza icyizere no kuba yakubaha birashira.
3.Irinde kubwira nabi umukunzi
Niba uhora wuka inabi umukunzi wawe, nta kabuza na we bizageraho agutinyuke atangire akuke inabi icyo gihe ntabwo azaba akiguha icyubahiro n’agaciro wahoranye mu maso ye.
4.Gerageza gusohokana umukunzi wawe no kumuha impano zitandukanye.
Waba uri umusore cyangwa umukobwa buri wese afite iyo nshingano agasohokana umukunzi we n’aho byaba gake gashoboka. Singombwa kumujyana ahantu hahenze cyane mwajya no mu busitani buri hafi aho mukicara mukaganira ugahora umwereka ko wifuza guhura na we, mbega utamwihunza ukamuha n’impano n’iyo yaba ari ntoya igaherekezwa n’amagambo y’urukundo icyo gihe umukunzi wawe azanezerwa cyane kandi bitume arushaho kumva ko uri uw’agaciro imbere ye kandi abikubahire.
5.Igihe muri kumwe muganirize ku mishinga ubona yazababyarira inyungu mu buzima buri imbere
Sibyiza ko umukunzi wawe yihererana ibyo akora wenyine muba mukwiye kuganira ku byo buri wese akora byaba na ngombwa mukagirana inama y’uko mubona mwakora kugira ngo mubone inyungu yazabafasha gukomeza ubundi buzima, wamuha igitekerezo gishya nk’ahantu ubona mwakura amafaranga, uko mwateganyiriza abana muzabyara, kugira banki mubikaho amafaranga yanakomeza kubyazwa izindi nyungu kandi ukabikora. Umwunganira utamuhinyuza. Nubikora utyo bizamunezeza arushaho kumvako uri uw’agaciro kandi ko ukwiye kubahwa cyane.
6.Irinde kumushyira ku nkeke
Usanga akenshi abantu bakundana bahozanya ku nkeke bikagaragara nko kutizera mugenzi wawe, niba uhamagaye telefone ye ukamubura ntibyagakwiye gutuma umubwira nabi ngo umushinje kuba yari ari mu bindi bibi nko kuba yaguca inyuma, kutakwitaho. Uko umuhatiriza ibintu bimwe unamushinja ibindi, icyubahiro yaguhaga kigenda kiyoyoka.
7.Muhuze n’inshuti zawe
Umukunzi wawe numuhuza n’inshuti zawe za hafi bizatuma yumva ko koko yubashwe kandi anakunzwe ko ari uw’agaciro kuko utamuhisha ahubwo umwerekana ko utewe ishema no kuba umufite, nibigenda bityo na we bizamushimisha kandi arusheho kukubaha no kuguha agaciro mu buzima bwe.
8.Geregeza kumuba hafi yagize igihombo
Umukunzi wawe nahura n’igihombo, kumuba hafi ni byo by’ingenzi kurusha ibindi mu buzima bwe, ukamwereka ko nubwo yakoze ariko ntibikunde uko yabyifuzaga ukamubwira ko n’ejo ari umunsi kandi ko yasubiramo bikagenda neza, wimwereka ko ari imperuka yabaye, ko mupfuye, ko nta kindi kizongera kugenda neza. Uramwihanganisha kandi ukanamwumvisha ko hari ikindi gihe bizagenda neza. Icyo gihe arishima akumva ko uri uw’agaciro cyane akifuza kuba yaguhorana.
9 .Irinde kuba wahishahisha imbere y’umukuzi
Mubwize ukuri ibyo ukunda kurya, uko ukunda kwambara aho ukunda kuba uri, abo muba muri kumwe kenshi, mbega na we agire amakuru aba agufiteho, bizatuma arushaho kukwizera no kumva ko afite agaiciro mu buzima bwawe kandi nawe uri uw’agaciro imbere ye.
10.Wimuhatiriza kukwitaho
Ni kenshi abantu bakundana usanga umwe ahatira undi kumwitaho. Umwe ahora avuga ati ‘ntunsura uko mbyifuza’ cyangwa ngo ntumpamagara, ntumbwira amagambo y’urukundo, ntumpamagara uko bikwiye mbese ntunyitaho. Ibyo byatuma uwo mukundana ahubwo atabigukorera akaba yabona ko uciriritse imbere ye, mbega ntakubahe ntanaguhe agaciro bikaba byanatuma umubano wanyu uzamo agatotsi.
Mu rukundo buri wese afite uko atwara mugenzi we kandi bagakundana bigakomera bagatunga bagatunganirwa, izo ni inginzo zigera ku icumi ushobora gukurikiza ubundi urukundo rwawe rugahora ari rwiza, muhora mukumburanye buri wese yumva yifuza guhorana n’undi, byanagufasha gukomeza kuba uwo uri we imbere y’uwo mukundana.
Nawe niba hari izindi ngingo wabona zitavuzwe hejuru wazidusangiza muri ‘comments’ munsi y’iyi nkuru ubanje kwamdikamo email yawe.


text:
25/12/2017, Yanditswe na Amiel Nkuliza
Ni inkuru y’igikeri itumye negura ikaramu ngo nkore mu nganzo. Ni inkuru isekeje, ariko inafite ibisobanuro bikomeye kuri bene Gikeri. Iki gikeri gisobanuye iki mu muco wacu, na ko mu muco wa bene Gikeri? Igikeri ngo gisobanura ubwoko bw’abega ngo barangwaga no kwica ababarwanyaga kugira ngo biharire ingoma, no kugira ngo abatekerezaga kuyisunutsa ho ubuzuru, bahunahune ahandi. Si ingoma gusa barwaniraga, kuko ngo abega banaranzwe n’ubugome butabonekaga mu yandi moko gakondo ya mwene Kanyarwanda. Ayo ni amateka, n’iyo twayagoreka ka jana, nta we ushobora kuyahindura.
Iyi nkuru igizwe n’urwenya, rutagize aho ruhuriye na nyira yo. Ni urwenya rwa Gikeri, mwene Gikeri nyine! Iki gikeri, mu by’ukuri nta kindi kiri cyo, uretse kuba igikeri nyamajanja. Turi taliki ya 16 ukuboza 2017. Ni mu nama yahuriwe mo bene Gikeri, abatagize aho bahuriye na cyo, n’abakiyitirira. Ni mu nama kandi yibukirwa mo imyaka mirongo itatu igikeri gikwirakwije uburozi bwa cyo, mu gihugu hose no mu karere.
Nguriya Kizigenza w’ibikeri, ateruye urwenya, urwenya rusa n’ukuri, agira ati: «“Igikeri” iyo ugifashe, ukakijugunya, uko ari ko kose, kigwa hasi kikureba». Abari aho – bene Gikeri n’abakiyitirira -, basekeye rimwe bose. Mu kunganira surushefu w’ibikeri, Dr Clet Niyikiza, wasabwe na Gikeri kumukorera ubushakashatsi ku gikeri, ati: «burya nta nyamaswa n’imwe irya igikeri, inyamaswa ikiriye igira «paralysie»!
Iyi mpuguke, itari izi mu by’ukuri ikihishe inyuma y’ubushakashatsi yasabwe gukora ku gikeri, yavanze amasaka n’amasakaramentu, ku buryo n’icyo kiraka ishobora kucyamburwa, kigahabwa abandi, babyumva kimwe na Gikeri. Mu mvugo ye ya gihanga, ititaye ku murengwe n’amarangamutima ya mwene Gikeri, Dr Niyikiza amuvuguruje agira, ati: «Si igikeri gusa kigwa kikureba, kuko injangwe na yo iyo uyijugunye, igwa ku majanja ya yo».
Abazi neza amabanga y’ingoma y’abiru b’ubu, icyo gisubizo cya Dr Niyikiza bakigize urwenya, maze na none basekera rimwe, nk’uko basanzwe baseka ibisekeje n’ibidasekeje. Uyu musaza ntiyari azi ko yasabwe gukora ubushakashatsi ku gikeri gusa, none ubushakashatsi yashinzwe gukora atangiye no kubutwerera injangwe nyamabinga. Mbere y’uko aremura isoko, Dr Niyikiza yongeye gukurira agahu ku nnyo mwene Gikeri, ubwo yagaragazaga ububi bwa nyabwo bw’igikeri: «igikeri ni inyamaswa itaribwa; nta nyamaswa irya igikeri, kuko inyamaswa ikiriye igira paralysie idasanzwe». Ibi uyu mugabo yavuze, umenya ari na byo, kuko n’inzoka iyo iriye icyo kinyagwa, ipfana na cyo. Ibyakundanye birajyana!
Ibindeba: idini, umuco na gakondo
Mu idimi rya gakondo, twigishwaga ko inyamaswa itaribwa, ari inyamamfu! Data akiriho yakundaga kunyigisha kuvangura icyiza n’ikibi: yambwiye ko inyamaswa itaribwa ngo yari itungo iryo ari ryose rituza (kuza). Ati nk’ingurube iyo uyiriye, kuko ituza, uba ukoze icyaha ku mudivantisiti w’umunsi wa karindwi. N’ubwo hano mu burayi nabonye hari abarya amaguru y’ibikeri (cuisses de grenouilles), kurya igikeri na byo umenya ari icyaha, kuko wenda na cyo kituza.
Dr Niyikiza abisobanura neza, kuko yanavuze ko uburozi bukoreshwa iyo abaga abarwayi be, buturuka ku mugongo w’icyo kinyagwa cy’igikeri, kituza. Niba naramwumvise neza, igikeri ni uburozi nk’ubundi bwose. Ni nde rero wakwihandagaza, agahakana ko iyo muganga aguteye ikinya cyo ku mugongo w’icyo kinyagwa, uzanzamuka bitinze? Kubyirata, kubyiyitirira no gusaba ko itungo nk’iryo ry’uburozi, rikorwaho ubushakashatsi, bimaze iki, uretse ubusazi n’ubugome bwa mwene Gikeri, w’umwega?
Impamvu ingana ururo!
Umwanditsi w’ikirangirire w’umufaransa, Guy de Maupassant, wavutse mu kinyejana cya 19, yitegereje ibisa n’ibisazi bibera ku isi, maze abikusanyiriza mu gitabo cye yise «Le Horla». Guy de Maupassant yibajije niba we ibyo abona, bibonwa na benshi, maze abyita ibiboneka n’ibitaboneka, bibonekera bamwe, bikihisha abandi. Ibibazo bikomeye yabaga mo, mbere yo gushyira hanze «Le Horla», ni byo yakusanyirije muri icyo gitabo, maze abyitirira «le narrateur». Uyu ni umuntu witirirwa ibitekerezo by’abanditsi b’ibitabo, nyamara mu by’ukuri ibyo bitekerezo biba ari umwimerere w’umwanditsi (l’auteur).
Muri «Le Horla», Guy de Maupassant yibazaga niba yarasaze, cyangwa niba ari ibisazi bireba buri wese mu bamukikije, inshuti n’abaturanyi, kugeza ku bakozi bo mu rugo iwe. Amaze kubona ko ari we wenyine ushobora kuba yarasaze, yiyemeje kwiyahura, nyamara ku italiki ya mbere mutarama 1892, urupfu ruramwanga. Gikeri we, umenya azicwa n’urundi, kuko ngo n’iyo yajugunywa i Shyanga, azagwa ari jisho!
Kuri paji ya 17 ya «Le Horla», Guy de Maupassant yandika azimiza, nyamara wasoma neza ugahita ubona icyo ashaka kuvuga. Ati: «nkunda inzu yanjye, aho nakuriye. Iyo mpagaze mu idirishya ry’inzu yanjye, mbona umugezi utemba (La Seine), umugezi utemba uva Rouen, ukaruhukira i Le Havre; umugezi utwikiriwe n’amato areremba « J’aime ma maison où j’ai grandi. De mes fenêtres, je vois la Seine qui coule (….), qui va de Rouen au Havre, couverte de bateaux qui passent » (p.17).
Muri iyi mirongo, uyu mwanditsi w’umuhanga ntagaragaza mu by’ukuri niba yari yarasaze, nyamara aratutumba mo udusazi tw’utwana. Ubwoba, bujyanye n’ibisazi bye, byose bizajagura mu mirongo ikurikira y’igitabo cye: « la couleur des choses (…), passant par mes yeux, a troublé ma pensé. Comme il est profond, ce mystère de l’invisible! (p.19). Uwagenekereza mu kinyarwanda, yabivuga muri aya magambo: « ishusho y’ibyo mbona, binca mu jisho, ryateje akajagari gakomeye igitekerezo cyanjye. Mbega ukuntu ibitangaza bitaboneka, bigira imbaraga zitagereranywa!»
Mwene Gikeri, uzira urunuka abaminuje mu bitekerezo (les philosophes), hagati y’ukuri kwe no gukekeranya kuri uko kuri kwe (théorie), harimo imbaraga zirusha izindi ubukana. Muri Gikeri nyir’izina, umuteze amatwi neza, umuvumbura mo Gikeri ufite ibibazo bikomeye byo mu mutwe, ufite ubwoba bwo kujugunywa nk’igikeri, n’ubwo iyo ukijugunye ngo kigwa kikureba. Muri uyu Gikeri na none, usoma mo «un monstre» (igicucu cy’umuntu) umugenderera nijoro mu buriri bwe, akamubwira ko hari abazamwica, ariko ntamuhishurire neza abo ari bo, kuko batigaragaza, n’iyo agerageje kubarungurukira mu idirishya ry’inzu ye, akangutse.
Iki ki «monstre» cyangwa «cet invisible surnaturel» cyituriye mu bwonko bwa Gikeri, kikaba kimubuza amahwemo, n’ubwo wenda kitariho, kuko ni igicucu gusa. Iki kigabo, gisa n’ikiryamye hafi y’uburiri bwa Gikeri, ahora akikanga, cyane cyane ko iyo ateretse igikombe cy’amata ku ruhimbi, asanga cyayabogoye, agasigara noneho arwana no kugihiga ngo agitere amacumu acanye.
Iki kigabo kandi kimunywera amata nijoro, kikamunyura mu myanya y’intoki, kikongera kugaruka mu rindi joro, Gikeri abana na cyo kuva mu myaka 23 ishize. Kugira ngo akikize burundu, umuti ni ukuwushakira mu bushakashatsi bw’igikeri nyabega, kuko n’iyo wakijugunya, uko ari ko kose, ngo kigwa kikureba. Impamvu kitava ku izima ni uko kigendana uburozi ku mugongo wacyo, ubwo burozi bukaba bwica, bukanakiza uwo bushaka gukiza no kwica «Uburozi buba ku mugongo w’igikeri, bwafunguwe inshuro zirenga miliyoni, kugirango bushobore gukoreshwa iyo tubaga (abarwayi)», Dr Clet Niyikiza.
Kugira ngo wenda nsobanure neza ikibazo nkeka ko mwene Gikeri afite, ni byiza kwemeza ko, uretse n’ubwoba afite, ubwoba bw’ibiboneka n’ibitaboneka, anafite ikindi kibazo cy’indwara yasabitse ubwonko bwe, indwara idakira, ya ndwara y’ubugome bwa mwene Gikeri-mwega-ngoma y’abega.
Mbere yo gushyira ahagaragara «Le Horla», Guy de Maupassant ibibazo bye byose byari bishingiye ku ndwara ya sifilisi, icyo gihe itaragiraga imiti n’abaganga, ari na yo yamuhitanye, bityo iyo ndwara ayihindura mo abanzi bamuteraga nijoro, yabashakisha ngo abice, ntabone n’uwa kirazira, kuko n’ubundi ntabari bahari.
Ubushakashatsi bw’igikeri – uwashaka yabwumva cyangwa akarorera – bushingiye ku myumvire ya mwene Gikeri; imyumvire na none ishingiye ku kuri abana na ko, ibyo yemera (théorie), cyangwa ku bisa n’ukuri kumuteye mo, ku bisazi no ku bugome karemano, agendana. Ikibabaje ku basazi nk’aba, ni uko bose batajya bamenya cyangwa ngo bemere ko basaze, kugira ngo banivuze hakiri kare, bitarajagura.
Mwene aba basazi icyo baba bashaka ni ukubikira ibisazi byabo kuri bene Gikeri bose, bahuje imyumvire cyangwa bahabanye na yo, n’abatagize aho bahurira na Gikeri, kugira ngo aba bose bajye bahora barahahamutse, batinya ko n’iyo Gikeri yajugunywa i Shyanga, azashyira akagaruka ari jisho, iryo jisho rya Gikeri ngo rikaba ari ryo ryica, rikanakiza : «uburozi bwo ku mugongo w’igikeri ni bwo dukoresha mu kubaga (abarwayi)», Dr Clet Niyikiza.
Mbere y’uko mutega amatwi videwo iri mu nsi aha, ku bushakashatsi bw’igikeri, mbifurije mwese Noheli nziza n’umwaka mushya muhire wa 2018. Uzababere umwaka wo kujugunyanga ibikeri, aho biri hose, n’uburozi bwa byo.


text:
Inyigisho yo ku wa mbere, tariki ya 2 Mutarama 2017, A
Amasomo: 1 Yh 2, 22-28; Zab: 97; Yh 1, 18-28
Dukomeje kwifurizanya umwaka mushya muhire 2017. Ni umwaka tuzahimbazamo ibyiza byinshi mu rwego rwa gikirisitu.
Muri Kiliziya yose, tuzahimbaza imyaka ijana Umubyeyi wacu Bikira Mariya abonekeye i Fatima mu gihugu cya Porutugali. Tuzazirikane ubutumwa buremereye yahaye isi yose, ubutumwa bukangura abantu bose kwerekeza imitima yabo ku by’ijuru barebeye ku Mutima Mutagatifu wa Yezu n’Umutima Utagira inenge wa Bikira Mariya. Kwisubiraho no gukunda ibyo Imana ishaka, ni wo murongo muzima uzageza isi ku mahoro nyakuri.
Muri Kiliziya mu Rwanda, tuzahimbaza imyaka ijana ishize hatanzwe ubupadiri mu Rwanda. Ubusaseridoti, ni ingabire tuzarushaho kuzirikanaho maze twishimire imbuto zabwo mu Rwanda rwacu. Kuva ku wa 8 Gashyantare 1900, Inkuru Nziza yatangiye kwamamazwa mu Rwanda maze Urumuri yazanye rugaragariza Abanyarwanda ko bamaze imyaka n’akaka bibereye mu icuraburindi. Ubujiji twarimo twabuvuyemo dufashijwe n’abamisiyoneri baje kwigisha Yezu Kirisitu mu Rwanda. Baragotse baravunika rwose bagamije kuzuza umugambi Imana yageneye amahanga yose, umugambi mutagatifu wo kuyamenyesha ubuzima bwiza buhoraho umuntu atangira akiri kuri iyi si. Nyuma y’imyaka 17 gusa, habonetse abanyarwanda bemeye Inkuru nziza bagaragara nk’Intwari zibyirukiye gutsinda, bahabwa ubupadiri ku ya 7 Ukwakira 1917 mu biganza bya Mwuhirakare Musenyeri Yohani Yozefu Hiriti. Tuzasabire abapadiri mu Rwanda babe koko abahamya b’Ukuri kwa Yezu Kirisitu. Tuzibukiranye ko uyu mwaka ugomba kudusigira ivugururwa nyakuri mu mitima yacu yirinde Nyamurwanyakirisitu ku buryo bwose.
Iyo ishobora no kuba intego y’umwaka wose cyangwa y’ubuzima bwose bwa buri mukirisitu. Nk’uko Yohani intumwa yabitunyuriyemo, Nyamurwanyakirisitu ni umubeshyi uhakana ko Yezu atari Kirisitu. Nyamurwanyakirisitu uwo ahakana Imana Data na Mwana; ni umuntu wese uhakana mwana bityo ntabe kumwe n’Imana Data. Reka natwe mu kubizirikana duhamye ko Nyamurwanyakirisitu ari umuntu wese wumva Inkuru Nziza yamamazwa maze we agahagurukira kuyirwanya. Nyamurwanyakirisitu kandi, ni uwabatijwe wese ukora ibikorwa bibi agambiriye inabi maze imigirire ye igahabana n’ugushaka kw’Imana. Ugushaka kw’Imana gukubiye mu Mategeko icumi tuzi Yezu Kirisitu yasobanuye ayabumbira muri abiri: Gukunda Imana no Gukunda abantu. Isi yuzuyemo amategeko atagira ingano ariko usanga ntacyo ayimarira iyo ya yandi y’Imana abantu bahagurukiye kuyarwanya cyangwa bayahonyora ari na ko bigisha abandi kuyahonyanga mu cyayenge. Umuntu wese wabatijwe ariko akarangwa n’ikinyoma kigamije gupyinagaza abandi, uwo ni munywanyi wa Nyamurwanyakirisitu. Uwo ni ngombwa kumwitondera igihe cyose dukomeye ku Rumuri dukomora kuri Jambo wigize umuntu.
Muri uyu mwaka mushya, uzitondere Nyamurwanyakirisitu kugira ngo nawe wunge mu rya Yohani Batisita kabone n’aho waba uri ahantu hameze nk’ijyangwa. Ntuzacike intege. Uzazirikane Inkuru Nziza y’Umwana w’Imana Data Ushoborabyose uhamagarire bose gukomera kuri Batisimu bahawe. Niba uri Padiri, uzakomere ku murimo wahawe wo kubera iyi si umuhanuzi wigishe ukuri. Uzihatire kwitagatifuza no gutagatifuza abandi maze uzabayobore inzira nziza utarambirwa. Ntuzaterwe ubwoba na ba Nyamurwanyakirisitu muzahura, ntuzabahakweho ahubwo uzatahure ibinyoma byabo, ube intwari wigishe Ukuri. Niba uri urugingo rwa Kiliziya mu mwanya uwo ari wo wose Yezu yagushyizemo waba umukirisitu usanzwe mu rugo rwawe, uzirinde ko umwuka wa Nyamurwanyakirisitu winjira iwawe.
Yohani intumwa ati: “Mwebweho rero, ubutumwa mwumvise kuva mu ntangiriro nibubagumemo…muzaguma muri Mwana no muri Data. Dore isezerano we ubwe yadusezeranyije: ni iryo kuzaduha ubugingo buhoraho” (1 Yh 2, 24-25).
Jambo wigize umuntu asingizwe. Bikira Mariya watubyariye Umukiza aduhakirwe. Abatagatifu duhimbaza none, Bazili, Gerigori wa Naziyanzi, Siridiyo na Makariyo, badusabire ku Mana Data Ushoborabyose.
Padiri Cyprien BIZIMANA


text:
Umuryango uharanira uburenganzira bw’umwana Save the children ugaragaza ko uruhare rw’abagabo mu kurera abana rukiri hasi
Umuryango uharanira uburenganzira bw'umwana Save the children, ugaragaza ko ababyeyi b'abagabo badaha umwanya uhagije uburere bw'abana babo nyamara biba biri mu bituma ubwenge bwabo bukanguka.
Ubushakashatsi bugaragaza ko ibikinisho binyuranye, ibitabo, indirimbo no kuganira n'ababyeyi bifasha umwana gukura neza kuva akiri muto, kumenya ubwenge ndetse no kubana neza n'abandi.
Gusa n'ubwo ababyeyi bagira umwanya baharira abana, usanga batazi uruhare bigira mu gukangura ubwenge bwabo cyane cyane kubirebana no kuba baha igitabo umwana utaratangira ishuri.
Kubwimana David, ni umubyeyi w'umugabo waganiriye ni Ingenzinyayo.com atubwira ko n'ubwo iyo atashye afata umwanya wo kuganira n'umwana ndetse bagakina ariko uruhare runini mu kumwitaho ari urwa Maman we.
Ati: " Iyo ntashye mutahanira imbuto, utubiswi nagera mu rugo nkanashaka utuntu twatuma dukina akanyiyumvamo, ariko umwanya mbona muha ntungana n'uwo mama we amuha kuko babana amasaha menshi.
Mukamana Marthe nawe atubwira ko usanga ahanini abagabo bumva ko kurera abana cyangwa kubaha umwanya bakabitaho ari inshingano za nyina.
Ati:" Abagabo b'ubu bamara kubyara bakumva ko aribyo bihagije, ko izindi nshingano zo kwita kubana ari izacu nka ba nyina kandi ntibamenye ko umwana ari uwacu twembi, ntamubyaye njyenyine atari njyewe ugomba ku murera gusa."
Monique ABIMPAYE uhagarariye ubushakashatsi mu kigo cya Save the Children, avuga ko ubushakashatsi bakoze bugaragaza ko umubyeyi ariwe w'ibanze mu gukangura ubwenge bw'umwana, basanze kandi abana bavuka ku ababyeyi batazi gusoma no kwandika ubwenge bwabo buba buri inyuma ugereranyije n'abafite ababyeyi bageze mu ishuri.
Ati: " Cyane cyane kuri abo ngabo batabashije kujya mu ishuri, usanga iyo turangije umushinga akenshi ya myumvire baba babashije kuyumva, ubwo bagomba gufasha abana babo niba ari no kubasomera ibitabo n'ubwo batazi gusoma a,b,c ariko bakaba babasha gusoma basi bagendeye no kubishushanyo kuburyo bashobora kubwira umwana inkuru. Rero ni muri icyo kintu kimwe dukangurira ababyeyi harimo gusomera abana inkuru harimo gusomera abana ibitabo ari ababyeyi babo babikora harimo kubaririmbira harimo no gukinana nabo."
Save the children kandi igaragaza ko usanga uruhare rw'ababyeyi b'abagabo mu kurera abana ruri hasi.
ZANINKA Declerces Umuyobozi muri gahunda mboneza mikurire y'abana avuga ko bagiye kubategurira ubukangurambaga bwihariye.
Ati: " Nka NECDP dufatanya n'abafatanyabikorwa banyuranye harimo UNICEF kugirango twongere ubutumwa dutanga mu baturage mu minsi ya vuba muzabona ubukangurambaga tugiye gutangiza kugirango tuganire n'ababyeyi b'abagabo n'umuryango mugari kugirango turebe uburyo barushaho gusabana n'abana."
Ubu bushakashatsi bwa Save the children bwakorewe mu Uturere 3 aritwo Gasabo, Ruhango na Kirehe mu kwezi kwa 9 mu mwaka wa 2019.
Abari bitabiriye ubushakashatsi bwa Save the children
Marie Louise MUKANYANDWI


text:
Ibiruhuko birarangiye, amashuri aratangiye, dusubize abana ku mashuri.
Ibiruhuko birebire birarangiye, abana bagomba gusubira ku ishuri, ariko hari abana usanga batishimira itangira ry’amashuri, kubera kuryoherwa n’ibiruhuko cyangwa se gutinya gusubira mu buzima bwo ku ishuri.
Ahanini bamwe mu banyeshuri biga mu mashuri yisumbuye, nibo bakunze kutishimira irangira ry’ibiruhuko, bitewe nuko wenda biga baba ku bigo, aho usanga hari abatishimira kuba kure y’imiryango yabo, cyangwa se muri rusange batishimira imibereho yo ku ishuri.
Ikindi kigaragara nk’icyatera umwana kudakunda ishuri, ni ugutsindwa kwa buri gihe. Ibi bikaba byamutera kumva yarazinutswe ishuri, kuko nta kizere cyo gutsina aba yiyumvamo, ndetse ahora abipfa n’ababyeyi be cyangwa abamurera, ibi bigatuma yumva atishimiye ko ibiruhuko birangira ngo asubire ku ishuri.
Ababyeyi rero n’abandi bantu bose bafite ishyaka ryo gushyigikira no gushishikariza abana ibyiza byo kwiga, ni ahacu twese mu gufasha abana no kubakundisha ishuri.


text:
Isomo ryo mu Ibaruwa yandikiwe Abahebureyi 10,19-25
Bavandimwe, kuri ubwo buryo, bavandimwe, dufite ubwizere buhagije bwo kuzataha mu ngoro ntagatifu, tubikesheje amaraso ya Kristu. Yaduhangiye inzira nshya kandi nyabuzima, ihinguranya umubambiko, ari byo kuvuga umubiri we. Tukaba ubu dufite umuherezagitambo uhebuje uyobora inzu y’Imana. Nitumwegerane rero umutima ugororotse n’ukwemera guhamye, dufite umutima wakijijwe inkeke yose y’icyaha n’umubiri wuhagijwe amazi asukuye. Nitwikomezemo amizero yacu tudacogora, kuko Uwatugiriye amasezerano ari indahemuka. Bamwe bajye bita ku bandi, duterana umwete mu rukundo no mu bikorwa byiza. Ntitukihunze amakoraniro yacu, nk’uko bamwe babigizemo akamenyero; ahubwo niturusheho guterana inkunga, cyane cyane ndetse ubwo mubona ko umunsi wa Nyagasani wegereje.


text:
Manzi Rukundo Didier, n’umusore w’imyaka 25 wo mu karere ka Nyarugenge ubarizwa mu itsinda IGANZE ricuranga mu njyana gakondo aho umuryango we wihimira ibyo amaze kugeraho abikesha umuziki.
Manzi muri kaminuza yize Digital Media Production, ari naho yavanye icyiciro cya mbere cya kaminuza muri IPRC Kigali.
Manzi n’umusore watangiye umuziki akiri umwana muto, kuko yacurangaga muri Kiliziya gusa gukora umuziki nk’umwuga akaba amaze imyaka 3 nk’uko Kazarwa Doreen, umubyeyi we wari witabiriye igitaramo umusore wabo yacuranzemo yabitangarije Rwandanews24.
Ati “Arabikunda bimuha amahoro n’uburyo bwo kubaho (amafaranga) kuko abasha kwikorera byose akeneye natwe aho tumukeneye akaba yatwunganira.”
Akomeza agira ati “Impano ye irashimisha kuko mbona ari ikintu akunze cyane, ikindi bimufasha kutarangara nk’abandi basore bakiri bato, ikindi impano ye imufasha mu kwiteza imbere k’umusore bigatuma abasha kwifataho inshingano, iyo bitaba impano ye wenda ntabwo yari kuzabona akazi k’ibyo yize dore ko kabuze.”
Akomeza kandi avuga ko kwitabira igitaramo yataramiyemo bimunezeza cyane, kuko no mu busanzwe akunda injyana gakondo.
Itsinda Manzi aririmbamo ni rimwe mu matsinda aririmba gakondo akunzwe kwiyambazwa mu mujyi wa Kigali no mu ntara.


text:
Ku wa 3 w’icya 5 Gisanzwe A, 8/2/2017
Amasomo: Intg 2, 4b-9.15-17; Zab 103, 1-2a.27-30; Mk 7, 14-23
Tumaze kumva irindi somo rivuga uko Imana yaremye ibintu. Mu mutwe wa mbere w’Igitabo cy’Intangiriro, umwanditsi mutagatifu avuga ku buryo burambuye uko Imana yaremye mu minsi itandatu. Aha ho mu mutwe wa kabiri, umwanditsi avuga irema ku buryo bw’incamake. Umwihariko w’iyi ncamake, ni uko iganisha ku gusobanura impamvu z’icyaha n’urupfu.
Byumvikanye ko Imana yaremye byose maze hagati mu busitani iteramo igiti cy’umwihariko, cya kindi yavuze ko ari Igiti cy’ubumenyi bw’icyiza n’ikibi. Icyo ni umwihariko w’Imana Ishoborabyose. Ni igiti kiziririza. Mbese duhuje n’Ivanjiri ya none, twavuga ko mu by’ukuri ku muntu, icyo giti cyari igiti gihumanya. Si mu ntangiriro gusa, n’uyu munsi icyo giti ni umuziro ku muntu uwo ari we wese. Ni uko rero, agapfa kaburiwe ni impongo!
Icyo giti cy’ubumenyi bw’icyiza n’ikibi, umuntu nashaka kucyegera no kukigira icye, bizaba bimurangiranye, azapfa nta kabuza kandi azapfa nabi. Nta muntu n’umwe ukwiye kugena ubwe icyiza n’ikibi. Imana ubwayo ni yo itwereka icyiza tugomba gukurikiza n’ikibi tugomba guhunga. Iyo abantu bihaye kugena ubwabo ikibi n’icyiza, barayoba maze isi bagatuma icurama igacura umwijima n’abayituye bagahora mu marira n’imiborogo.
Gushaka gutunga igiti cy’ubumenyi bw’icyiza n’ikibi ni ko kureka umutima w’umuntu winjirwa n’ibibi by’amoko yose biwumunga bigahindanya imibereho y’abantu. Iyo umutima utakiganishwa ku byo Imana ivuga dusanga m Ijambo ryayo n’Amategeko yayo, uhora uzamukwamo n’ibiwusenya kandi umuntu mu bupfayongo bwe akizihirwa yibwira ko yageze ku byiza. Umutima urimo ibihumnya uba utera ugana cya giti kitamugenewe cy’ubumenyi bw’icyiza n’ikibi. Uwo mutima ushobora kwigarurirwa ku buryo bworoshye n’ibi bihumanya Yezu yatubwiye mu Ivanjili: ubusambanyi, ubujura,ubwicanyi, ubuhabara, umururumba, ubugome, uburyarya, ingeso mbi, ishyari, gutukana, ubwirasi n’amafuti.
Ibyo byose, nta wundi wabiturinda atari Yezu Kirisitu waje kudusubiza mu nzira nziza twari twarahubuwemo na Adam una Eva bashutswe bakarya igiti kiziririza bikanokama inkomoko yabo yose.
Yezu Kirisitu nasingizwe. Umubyeyi Bikira Mariya aduhakirwe. Abatagatifu, Yeronimo, Emiliyani, Jakelina, Yohani wa Mata, Yozafina Bakita, Honorato na Sitefano, badusabire kuri Data Ushoborabyose.
Padiri Cyprien Bizimana


text:
Kugira ibiro byacu hafi y’abacuruzi n’abanyenganda, kumenya indimi n’imico y’ibihugu dukoreramo no kuba dushobora kugenzura ubuziranenge bw’ibicuruzwa mbere yo kubigura bituma dushobora kubona ibicuruzwa byiza no ku biciro byiza.
Dukurikira ibikorwa byose kuva mu gushaka ibicuruzwa no guhitamo umucuruzi nyawe kugeza ibicuruzwa bigera ku muguzi ariwe mukiliya wacu.
Serivisi y’ubuhuza mu by’ubucuruzi mpuzamahanga ikurikiza inzira z’ubushyikirano n’isuzuma bishingiye ku byifuzo by’umukiliya. Iyo umukiliya wacu abidusabye tumukorera na serivisi ya dédouanement (clearence service).


text:
INGINGO Y’IBANZE | UKO WAKWIMAKAZA AMAHORO IWAWE
Wakora iki ngo wimakaze amahoro mu muryango wawe?
ESE Bibiliya ishobora kugufasha kwimakaza amahoro iwawe? Dore inama itanga n’ibitekerezo abantu batandukanye batanze, bavuga uko yabafashije. Igihe uraba ubisuzuma, ugerageze gutahura icyagufasha kubana amahoro n’uwo mwashakanye no kumukunda urukundo rudashira.
AMAHAME YO MURI BIBILIYA YAGUFASHA KWIMAKAZA AMAHORO
ITOZE GUHA AGACIRO UWO MWASHAKANYE
“Ntimukagire icyo mukora mubitewe n’ubushyamirane cyangwa kwishyira imbere, ahubwo mujye mwiyoroshya mutekereze ko abandi babaruta, mutita ku nyungu zanyu bwite mwibanda gusa ku bibareba, ahubwo nanone mwite ku nyungu z’abandi.”—Abafilipi 2:3, 4.
“Ni ngombwa kubona ko uwo mwashakanye ari uw’agaciro kuruta abandi bose ndetse nawe ubwawe.—C. P., umaze imyaka 19 ashatse.
JYA UMUTEGA AMATWI KANDI WAKIRE IBITEKEREZO BYE
‘Ujye ukomeza ubibutse be kuba ba gashozantambara, ahubwo babe abantu bashyira mu gaciro kandi bagaragaze ubugwaneza bwose ku bantu bose.’—Tito 3:1, 2.
“Iyo ushubije uwo mwashakanye mu ijwi rituje, bibarinda intonganya. Jya wirinda rero kumukeka amababa kandi wite ku bitekerezo bye, nubwo mwaba mutabyumvikanaho.”—P. P., umaze imyaka 20 ashatse.
JYA WIHANGANA KANDI UGWE NEZA
“Iyo wihanganye ushobora kwemeza umuyobozi, kandi ururimi rurangwa n’ineza rushobora kuvuna igufwa.”—Imigani 25:15.
“Nubwo ibibazo bitabura mu rugo, uko mubiganiraho ni byo bizabafasha kubikemura. Bityo rero, mukwiriye kwihanganirana.”—G. A., umaze imyaka 27 ashatse.
NTUKITABAZE INKONI CYANGWA IBITUTSI
“Mwiyambure ibi byose: umujinya, uburakari, ububi no gutukana, kandi ntihakagire amagambo ateye isoni aturuka mu kanwa kanyu.” —Abakolosayi 3:8.
“Nshimishwa cyane n’ukuntu umugabo wanjye azi kwifata. Buri gihe aratuza kandi ntajya antuka cyangwa ngo ankankamire.”—B. D., umaze imyaka 20 ashatse.
JYA UBABARIRA KANDI UKEMURE IBIBAZO VUBA
“Mukomeze kwihanganirana no kubabarirana rwose igihe umuntu agize icyo apfa n’undi.”—Abakolosayi 3:13.
“Iyo umuntu arakaye, gutuza ntibimworohera. Ibyo bishobora gutuma avuga cyangwa agakora ikintu kibabaza uwo bashakanye. Icyo gihe rero, ni ngombwa kubabarirana. Iyo mutababariranye, urugo rurasenyuka.”—B., umaze imyaka 34 ashatse.
JYA WIRINDA UBWIKUNDE KANDI UTANGE UTITANGIRIYE ITAMA
“Mugire akamenyero ko gutanga, namwe muzahabwa. . . . kuko urugero mugeramo ari rwo namwe bazabagereramo.”—Luka 6:38.
“Umugabo wanjye azi ibinshimisha kandi akunda kuntungura akampa impano. Ibyo bituma nkora uko nshoboye kugira ngo mushimishe. Mu rugo rwacu duhora duseka kandi twishimye.”—H. K., umaze imyaka 44 ashatse.
KOMEZA KWIMAKAZA AMAHORO IWAWE
Imiryango yagiranye ikiganiro na Nimukanguke! ni mike cyane. Hari indi miryango ibarirwa muri za miriyoni Bibiliya yafashije kugira urugo rwiza. * Hari abantu batari babanye neza mu miryango yabo , ariko baje kwibonera ko kwimakaza amahoro bibafasha kurwubaka. Nk’uko Bibiliya ibivuga “abimakaza amahoro bagira ibyishimo.” —Imigani 12:20.
^ par. 24 Niba wifuza ibindi bisobanuro ku birebana no kugira urugo rwiza, reba igice cya 14 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova. Kiboneka no kuri www.jw.org/rw. Nanone reba ahanditse ngo INYIGISHO ZA BIBILIYA > INAMA ZIGENEWE UMURYANGO.


text:
Amasomo yo ku wa mbere w’icyumweru cya II gisanzwe. Imyaka y’Igiharwe.5
by admin
Kuwa 21/1/2019
Abatagatifu :Anyesi
Amasomo:
Heb 5, 1-10
Zab 110 (109)
Mk 2, 18-22
ISOMO RYA MBERE
Isomo ryo mu ibaruwa yandikiwe Abahebureyi (Heb5, 1-10)
Bavandimwe, 1umuherezabitambo mukuru wese atorwa mu bantu, kandi agashyirirwaho gufasha abantu mu mubano wabo n’Imana; ashinzwe guhereza amaturo n’ibitambo bihongerera ibyaha. 2Ubwo na we ari umunyantege nke muri byinshi, ashobora kumva abatarasobanukirwa bagihuzagurika; 3kandi nk’uko atambirira ibyaha by’imbaga, na we aboneraho guhongerera ibye bwite. 4Nta wiha ubwe bwite icyo cyubahiro, ahubwo gihabwa uwo Imana ibihamagariye, kimwe na Aroni. 5Mbese nk’uko Kristu atihaye ubwe iryo kuzo ryo kuba Umuherezagitambo mukuru, ahubwo akaba yararihawe n’Uwamubwiye ati «Uri Umwana wanjye, ni jye wakwibyariye uyu munsi»; 6kimwe n’uko avuga ahandi ati«Uri umuherezagitambo iteka ryose, wo mu cyiciro cya Malekisedeki.»7Mu gihe cy’imibereho ye yo ku isi, ni We wasengaga atakamba mu miborogo n’amarira, abitura Uwashoboraga kumurokora urupfu, maze arumvirwa kuko yagororokeye lmana. 8Nubwo yari Mwana bwose, ibyo yababaye byamwigishije kumvira; 9maze aho amariye kuba intagereranywa, abamwumvira bo se abaviramo isoko y’ubucungurwe bw’iteka. 10Imana yamugize Umuherezagitambo mukuru wo mu cyiciro cya Malekisedeki.
Iryo ni Ijambo ry’Imana
ZABURI (Zab 110 (109), 1, 2,3)
Inyik/ Uri Umuherezabitambo iteka ryose: Kristu na Nyagasani.
Uhoraho yabwiye Umutegetsi wanjye ati
«Icara iburyo bwanjye,
kugeza igihe abanzi bawe
mbagira umusego w’ibirenge byawe!» .
Inkoni yawe y’ubutegetsi yuje ububasha,
Uhoraho azayirambura igere kure, uhereye i Siyoni:
«Ganza, ugenge abanzi bagukikije!»
Wahawe ubutware kuva ukivuka,
wimikirwa ku misozi mitagatifu;
«Mbese nk’urume rutonda rnu museke,
uko ni ko nakwibyariye!»
Uhoraho yarabirahiriye,
kandi ntazisubiraho na gato,
ati «Uri umuherezabitambo iteka ryose,
ku buryo bwa Malekisedeki.»
IBANGO-NDIRIMBO RIBANZIRIZA IVANJILI (Heb 4,12)
Alleluya Alleluya.
Ijambo ry’Imana ni irinyabuzima, ni irinyabushobozi,
kandi rigacengera ibitekerezo by’umutima.
Alleluya.
IVANJILI NTAGATIFU
Amagambo yo mu lvanjili ntagatifu uko yanditswe na Mutagatifu Mariko (Mk 2, 18-22)
18Umunsi umwe, abigishwa ba Yohani n’Abafarizayi bari basibye kurya. Nuko baraza babaza Yezu bati «Ni iki gituma abigishwa ba Yohani n’Abafarizayi basiba kurya, naho abigishwa bawe ntibasibe?» 19Yezu arabasubiza ati «Birakwiye se ko abakwe basiba kurya, umukwe akiri kumwe na bo? Igihe cyose bakiri kumwe n’umukwe ntibakwiye gusiba kurya. 20Ariko hari igihe umukwe azabavanwamo, ubwo rero bazasiba kurya kuri uwo munsi. 21Nta we utera igitambaro gishya ku mwenda ushaje, kuko abigenje atyo, igishya cyakurura igishaje maze umwenda ukarushaho gucika. 22Nta n’ushyira divayi nshya mu masaho ashaje, kuko divayi yasandaza amasaho maze divayi ikameneka, n’amasaho agapfa ubusa. Ubundi divayi nshya bajye bayishyira mu masaho mashya!»
Iryo ni Ijambo ry’Imana.


text:
GUTEGANA AMATWI MU MUBANO W’ABASHAKANYE
Umuhamagaro w’abashakanye urema uburyo bwihariye bwo gutegana amatwi. Bibiliya Ntagatifu ivuga umubano w’abashakanye igira iti : « Ntibaba bakiri babiri, ahubwo baba babaye umubiri umwe » ( Mt 19, 6). Duhereye kuri uko kuri, (...
FAES UMURYANGO NI WO MIZERO by
AMASOMO YO KUWA MBERE(11/06/2018) ICYUMWERU CYA X GISANZWE, UMWAKA B MBANGIKANE.
Abatagatifu: Barinaba, Alexis, Yolanda ISOMO RYA MBERE Isomo ryo mu gitabo cy’Ibyakozwe n’Intumwa (Intu 11,21b-26.13,1-3). 11, 21Ububasha bwa Nyagasani burabakomeza, bigatuma umubare w’abahinduka bakamwemera urushaho kwiyongera. 22Iyo nkuru iza kugera kuri Kiliziya y’i Yeruzalemu, maze...
Amasomo yo ku wa Mbere wa Pasika
Isomo rya 1: Ibyakozwe n’Intumwa 2,14.22b-32 Nuko Petero ahagararanye na ba Cumi n’umwe, arangurura ijwi agira ati «Bantu bo muri Yudeya, namwe mwese abatuye i Yeruzalemu, nimumenye neza ibi ngibi kandi mutege amatwi amagambo yanjye: Yezu...
IJWI RY’UMWANA
1. ibiruhuko biraje umwana aje mu rugo! Akeneye umwuka wundi umufasha gusubirana imbaraga z’umubiri ni z’urukundo! 2. Nibyo akeneye ibyo kurya birashoboka ko ubu amangazini yawe yuzuye ibiryo! Ntuzamugaburire ngo yuzuze igifu ariko akuburane Urukundo!...
WARAKOZE YEZU
1. sinabona amagambo yo kugushimira kuko wampaye ubuzima utambajije 2. Warakoze kumpa ababyeyi bakampa kubaho ubu nkaba ndi ikinege ku isi yose 3. Warakoze kumpa abavandimwe n’inshuti Iyo mbabonye ndakubona ngatangara 4. Warakoze kumpa kukumenya!...
Amasomo yo ku wa Kabiri – Icya 5 cy’Igisibo
Kuwa 20/03/2018 Abatagatifu : Heriberiti, Wulfrani, Serapiyo. Isomo rya 1: Ibarura 21,4b-9 Bava hafi y’umusozi wa Hori, bafata inzira iva ku nyanja y’urufunzo, bakagenda bakikira igihugu cya Edomu. Ariko imbaga iza gucikira intege mu nzira,...
Amasomo yo ku wa kane – Icya 3 cy’Igisibo Kuwa 8/3/2018
Abatagatifu : Yohani w’Imana ( Jean de Dieu), Rogati Isomo rya 1: Yeremiya 7,23-28 Gusa nabisabiye ibi bikurikira: Nimwumve ijwi ryanjye nzababere Imana, namwe muzambere umuryango; mukurikire neza inzira mberetse, bityo muzahirwa. Ariko ntibumvise, nta...
Amasomo yo ku wa Gatandatu – Icya 2 cy’Igisibo
Isomo rya 1: Mika 7,14-15.18-20 Ragira umuryango wawe n’inkoni yawe, ari wo bushyo wahaweho umurage, busigaye ari bwonyine rwagati mu ishyamba ry’inzitane, maze burishe muri Bashani n’i Gilihadi, nk’uko byahoze kera! Wongere utugaragarize ibitangaza, nk’iby’igihe...


text:
Abarezi bo mu karere ka Gatsibo barashimira Leta y’u Rwanda gahunda zitandukanye yabashyiriyeho zigamije guteza imbere uburezi muri rusange ndetse no kuzamura imibereho yabo.
biyemeje ko bagiye gufatanya n’izindi nzego gusubiza mu mashuri abana barenga ijana bayataye.
Raporo zinyuranye zivuga ko umubare munini w’abana bata ishuli babiterwa n’amakimbirane yo mu miryango atuma bishora mu gukora imirimo ivunanye.
Mu karere ka Gatsibo,abana bata ishuli ngo bajya gukora mu bishanga no mu birombe.Bamwe mu barezi bo muri aka karere bavuga ko biyemeje gukora ubukangurambaga,bagasura abana bataye ishuli mu miryango yabo.
“Akarere kacu kashyizemo imbaraga mu kwita ku bana, bubaka
amashuri ndetse bakora n’ibindi nkenerwa; natwe rero nk’abarimu tugiye gushyiramo imbaraga dutange umusanzu wacu abana basubire mu ishuri abataza
tubagereho iwabo kandi tubafashe kuba bagaruka ku ishuri.
” Uyu ni Sibomana Albert .
Niyonkuru Mireil Joselyne nawe ati “Nk’abarimu twiyemeje gufatanya n’ababyeyi n’abayobozi kugarura abana bataye ishuri bakagaruka kuko natwe ni inshingano zacu kandi twese dufatanije nk’uko twabyiyemeje bizakunda”
Perezida wa Njyanama y’akarere ka Gatsibo Sibomana Saidi avuga ko ikibazo cy’abana bata ishuli cyahagurukiwe.
Ati “Hari abantu bagikoresha abana bato bigatuma bata ishuri,hari abakora mu bishanga,abakora mu ngo z’abantu,abakora mu birombe aho hose tugomba kuhagera tukamenya n’ababakoresha ,bakamenya ko bitemewe ,abana bakagaruka mu ishuri,kandi nidufatanya twese bizagerwaho.”
Mukarere kose ka Gatsibo ubu habarizwa ibigo by’amashuri 169 birimo 14 byigisha imyuga n’ubumenyi ngiro; mu gihe akarere kose ubu gafite abanyeshuri 170,000.
Byitezwe ko aka karere kazacyira abarimu bashya 500; Uyu mwaka
w’amashuri uzatangira huzuye ibindi byumba by’amashuri bishya birenga 100.


text:
28/10/2019, Ubwanditsi
Ikinyamakuru «Umunyamakuru.com» ni icyo urugaga rw’abanyamakuru b’abanyarwanda b’umwuga baba mu buhungiro, UJRE mu magambo ahinnye y’igifaransa (Union des journalistes rwandais en exil). Kigamije kuba ijwi rya rubanda no guha ijambo uwo ari we wese wifuza kwisanzura no gusangiza abandi ibitekerezo bye. Iki kinyamakuru ntigikorera, ntikinabogamiye ku ishyaka iryo ari ryo ryose rya politiki, nta n’ubwo giheza uwo ari we wese, mu myumvire ye, uko yaba imeze kose. Ibi bivuze ko nta burenganzira dufite bwo kuvangura cyangwa kunyonga inyandiko y’umusomyi, cyane cyane iyo (idatukana kandi ikaba) itanyuranyije n’amategeko agenga umwuga w’itangazamakuru.
Ni muri urwo rwego twiyemeje guhitisha inyandiko y’umusomyi n’umukunzi w’ibiganiro bya wacu, Mbazibose, yatwoherereje nyuma yo gukurikira ikiganiro ‘‘ ‘‘Uko mbyumva ubyumva ute’’ cyo ku wa 11/09/2019, ushobora kongera kumva ukanze aha mu ibara ry’ubururu :: Ambasaderi J.M.V Ndagijimana ateye igisasu rurimbuzi muri ”opozisiyo” nyarwanda!
Nk’uko amategeko atugenga, adutegeka guhitisha ibyo twita mu rurimi rw’igifransa ”«droit de réponse et d’opinion »”, bishatse kuvuga ”uburenganzira busesuye bwo gusubiza cyangwa gutanga ibitekerezo mu bwisanzura ku nyandiko cyangwaku kiganiro (émission) runaka unyomoza cyangwa utanga ibisonbanura byawe by’uko wumva ibintu ku nkuru iyi n’iyi, inyandiko musoma mu mirongo ikurikira, tuyihitishije uko yakabaye, kuko nta burenganzira dufite bwo kuyinyonga mo, byaba akabago cyangwa se akitso.
Ku itariki 05 Nzeli 2019 ambasaderi J.M.V Ndagijimana yasohoye inyandiko yahaye umutwe ugira uti : ‘‘Gusaba ubufatanye mu nkundura y’ukuri n’ubutabera’’. Impamvu y’iyi baruwa, J.M.V Ndagijimana avuga ko ari ‘‘Inkundura y’ukuri n’ubutabera mu guharanira demokrasi n’amahoro mu Rwanda’’.
J.M.V Ndagijimana we ubwe kandi, avuga ko iyi baruwa ye (iburaho iminsi 5 ngo yuzuze amezi abiri isohotse) igenewe abantu 38 bahoze mu buyobozi bukuru bwa gisivili n’ubwa gisilikare mu Rwanda nyuma y’aho FPR-Inkotanyi ifatiye ubutegetsi ku ngufu muri 1994.
Iyi nyandiko ya J.M.V Ndagijimana twayisesenguye mu ikiganiro cyacu ‘‘Uko mbyumva ubyumva ute’’ cyo ku wa 11/09/2019. Kanda aha hakurikira wumve uko twayisesenguye : Ambasaderi J.M.V Ndagijimana ateye igisasu rurimbuzi muri ”opozisiyo” nyarwanda!
Nyuma y’isesengura abantu batandukanye baraduhamagaye badushimira, abandi batubwira impungenge zabo ndetse abandi batunenga kutageza ubusesenguzi bwacu mu ubushorishori. Hari n’abatugaye muri rusange bavuga ngo turi ‘‘imburamukoro’’.
Duhereye ku butumwa bamwe muri abo basize mu nsi y’ikiganiro cyacu kuri Youtube, twifuje gutumikira umwe mu abadushimye akanatunenga kutageza ubusesenguzi bwacu mu ubushorishori. Uyu nta wundi ni uwiyita Mbazibose. Mu nyandiko ye yatwoherereje kandi akadusaba kuyitangaza yose uko yakabaye ntacyo duhinduye mo, aragira ati : «mu isesengura ryanyu mwari mukwiye kudafata umuntu nk’icyo yari cyo (Ambassadeur etc..) ahubwo mukibaza muti: kuki yanditse iyi baruwa iki gihe? Kuki hari mo aba, bariya ntibabemo, ni iki agamije mu by’ukuri? Gutera icyo mwise bombe muri opozisiyo byaba ari byo se koko? Mubihera he? Yaba ayiteramo kubera iki se? None yaba arimo yikinira ‘‘politiki yo kubagarira yose‘‘, kandi ko ejo cyangwa ejobundi amateka ashobora kuzabyerekana » aho ntimwazafatwa nk’abamukingiye ikibaba nkana?
Ibi ni bimwe mu ibibazo umukunzi w’ikiganiro cyacu ‘‘Uko mbyumva ubyumva ute’’, Mbazibose, yifuje ko twasangiza abakunzi b’iki kiganiro n‘abasomyi b’ikinyamakuru cyacu Umunyamakuru muri rusange, we ubwe yita ‘‘abagenerwamurage w’urumuri rw’«ikinyamakuru cy’umucyo mu uruhando rwa politiki nyarwanda»’’.
Inyandiko ya Mbazibose iterura igira iti:
«Ambasaderi J.M.V Ndagijimana ateye igisasu rurimbuzi muri ”opozisiyo” nyarwanda! Umukunzi w’ikiganiro cyacu ‘‘Uko mbyumva ubyumva ute’’ wiyita Mbazibose, aragira ati: ‘‘mfite akanyamuneza kuko byibuze, abanyarwanda batari basome iriya nyandiko Ndagijimana cyangwa se abayisomye bakibera ntibindeba, mubateye akamo!
Mbazibose akomeza agira ati : Maze kwumva ubusesenguzi bwanyu uko muri batatu ndabashishikariza kuzabukomeza nkuko mwabitangaje. Nk’umuyobozi mukuru w’ikinyamakuru UMUNYAMAKURU ukaba kandi uri n’umuyobozi w’ikiganiro ‘‘Uko mbyumva ubyumva ute’’, ngusambye nkomeje ngo uzantangarize ubu butumwa bwanjye bukurikira:
-Mu kiganiro cyanyu mwaragize muti: “kubera ubukristu bwinshi bwe” (ni ukuvuga Amb. J.M.V Ndagijoimana), ndasanga aho mwibeshye cyane cyangwa mwashatse kubombekereza ngo mu murate ibingwi mu namusingize. “Kubera ubukristu bwinshi bwe” ! Igisubizo ni: Oya na reka daaaa….. ! Ahubwo ni ukubera ubucakura n’uburyarya bwe, kurwanira ibyubahiro no kugirango abe ku isonga rya buri gikorwa cya politiki (ambitions personnelles, hypocrisie et opportunisme politique).
Ibyo ndabihera aha : Mwabonye ko yatanze amezi atandatu ngo bose uko ari 38 bazabe barangije gutanga umusada wabo no gusinya kuri yo baruwa. Aha haragaragara ko yishyize ku isonga kandi ko ari we utegeka ibigomba gukorwa n’igihe ntarengwa bigomba kuba byakozwe mo.
Hagize umwe cyangwa bamwe muri abo baba bafashe ubutegetsi cyangwa se bagaragaye ko bahagaze neza imbere y’abanyarwanda, icyo gihe uyu Ndagijimana JMV aranginje ubu ngubu kubahakwaho hakiri kare. Erega, ibi yakoze n’ubwo umuntu yakwibwira ko ashaka kubahuriza hamwe, ubirebye neza ni nko gushaka kwishamika kuri buri wese muri aba. Azi neza ko bamwe barega abandi kuba barasangiye amafuti n’umwicanyi RUHARWA wahanuye indege ariko azi ko buri wese agiye afite ingufu aha n’aha.
Ndagijimana JMV “mwahaye ubukristu bwinshi” we arishakira ko aba bamufata nk’umuntu utabarwanya ahubwo ubahaye isura nziza ; n’ubwo navuze ko ari kwihakirwa…arimo no GUSHAKA kuba hejuru yabo kubera azi intege nke (weakness) bafite.
Ikindi cyerekana irari n’ukwikuza kwe (ambitions): mwasomye ko yasabye abatibona kuri iyi liste KWIHUTIRA KWIYANDIKISHA! Abo atanditse arashaka ko nabo bizana akaba umuvugizi y’ibyo bahagarariye muri sosiyete nyarwanda. Muhereye aha ntimubona se ubutekamutwe bwe aho buherereye !
Muribaza muti: “Ndagijimana JMV, si umunyanzozi?”
Igisubuzo: izo nzozi ni zo rwose. Ambitions politiques afite ariko akajya kuzishakira imitaka azitwikira nk’uyu wa «Ibuka Bose-Rengera Bose». Akabikorana opportunisme arundarunda bose uko abishoboye kugirango anungukire kubyo bakoze cyangwa icyo bari cyo.
Wumvise ikiganiro cyanyu guhera 1h24 (afite ikibazo niba harimo…) KUGEZA ku munota wa 1h25 (afite ubusazi … ariko sintukanye). Aha rwose Didas Gasana yaratangiye ahubwo igikorwa nyacyo cy’ubusesenguzi nyabwo aho mugomba gusesengura inyandiko NTA MARANGA MUTIMA, NTA GUFATA UWAYANDITSE NKA MISEKE IGOROYE, MUDASESENGUYE ICYABA CYIHISHE INYUMA, IGIHE AYIKOREYE (timing), ABARI MU NZEGO ZO HEJURU ATASHYIZEMO, etc…
Mukore ubushakashatsi, murasanga na ziriya associations zose yabimenyesheje nazo azihatsweho cyangwa azirimo. Murasanga ashaka kurya hose CYANGWA kuzarya kuri hose, igihe ibintu byagenda neza. Uyu mugabo Ndagijimana JMV si ubwa mbere ashaka (kugaragara) kujya aho abonye hava ikintu yaryaho KANDI AGAKORA IBISHOBOKA AGAHITA AGIRWA UMUVUGIZI WACYO. Urugero natanga, ubwo muri 2013 icyavugwagwa cyane cyari Indagu za Nyirabiyoro, havugwa ko Rukara rw’igisage ruzataha rushaje, rukabyinirwa bigatinda, u RWANDA rugatemba amata n’ubuki, abemera indagu bose bemezaga ko nta wundi Nyirabiyoro avuga muri izo ndagu uretse UMWAMI KIGELI NDAHINDURWA, uyu Ndagijimana JMV yahise akora ibishoboka byose – akoresheje kutabarizwa mw’ishyaka iri n’iri ahubwo yitwaje gukorera mu miryango iharanira ikiremwa Muntu – ashirwa ari uko avuganye n’abaharanira ubwami noneho ahinduka Umuvugizi w’ikiswe INTEKO Y’UBUMWE N’UBWIYUNGE, Umwami Kigeli Ndahindurwa ari we mukuru wayo.
Icyo gihe, Ndagijimana JMV yararangajwe imbere n’inyunguze cyangwa se indonke ze (ambitions personnelles) kubera ko YEMERAGA IZO NDAGU (“njyewe nemera biriya by’indagu za Nyirabiyoro ” ayo ni amagambo yavuye mu kanwa ka Ndagijimana JMV, textuellement!).
Ibi nanditse ni ukuri kwambaye ubusa: Ndagijimana afite rwose umururumba atwikira umutaka w’amashyirahamwe yigenga (associations non polititiques) kuburyo aruhuka abaye UMUVUGIZI waho uwo mururumba uba.
Uwumva mbeshya kuri uko kwikuza kwa JMV Ndagijimana, niyishakashakishirize ukuri ahereye ku ibyabaye. Iyi link ikurikira yamubera umusingi cyangwa intangiriro y’uko gushakashakisha ukuri kuri uko kwishyira imbere n’ukwibonekeza kwa Ndagijimana ntunze agatoki : http://www.therwandan.com/ki/itangazo-rya-komite-mpuzabikorwa-yubumwe-amahoro-nubwiyunge-mu-rwanda-inama-ya-mbere-yinteko-yubumwe-amahoro-nubwiyunge-paris-29-kamena-2013-2/
Niyo mpanvu mwari mukwiye kurushaho kudafata umuntu nk’icyo yari cyo (Ambassadeur etc..) ahubwo mukibaza muti: kuki yanditse iyi baruwa iki gihe? Kuki hari mo aba, bariya ntibabemo, ni iki agamije mu by’ukuli? Gutera icyo mwise bombe? Kubera iki se? Aho ntiyaba agamije kubagarira YOSE muri aba 38? Kuki yishyira ku mwanya wa 5? Kuki atishyije ku mwanya wa nyuma nk’umuntu wicisha bugufi kandi mu kinyabupfura niko yakabigenje? Yashyize Faustin Twagiramungu kubera gutinya ko Rukokoma ahita amutera utwatsi CYANGWA kugirango amunezeze amwereka ko ari we uyoboye ruriya rutonde? Ese yakurikije iki kugirango abakurikiranye kuriya?
Ni mba se ari bombe yateye muri opposition, arashaka iki niba yiyerekana ko nta politike arimo ahubwo aharanira ikiremwamuntu?
Uzarebe afite icyo yose Radio Ibuka Rengera bose (clouds sounds) aho afata ibi biganiro byose bikorerwa kuri youtube akarobamo ibyo ashaka noneho akabihinduramo cloud sounds akabiha inyito ye nyine Radio Ibuka Rengera bose. Urunva harimo n’ubusambo.
Ikindi kimenyetso cy’uko Ndagijimana JMV ashishikajwe n’indonke gusa, ni uko hari umuntu we w’inshuti wanyibiye akajambo akambwira ko yamubwiye ko ibiganiro mukora wowe na Gasana bidakwiye gutabwaho igihe kuko ngo byibasira abahanganye n’ubutegetsi bwa Kigali. Wowe by’umwihariko ngo akwita ‘‘ingérable’’ (intacishwa-bugufi cyangwa se mutugamishwa mu mutaka).
Uwo muntu yanambwiye kandi ko Ndagijimana asanga ngo ibiganiro byawe na Gasana kimwe n’ibya radio Ishakwe n’Itahuka ubatari bikwiriye gutabwaho igihe. Igitangaje ariko kuri njye ni uko n’abo avuga ko badakwiye gutabwa ho igihe yabatumiye (Musangamfura Sixbert wo mu Ishakwe, Ali wo mu Itahuka n’abandi…)
Njyewe namwemeraga gusa kubera igitabo cye “Kagame yagize abatutsi bari mu Rwanda iteme ryo gufata ubutegetsi” kuko ari ukuri nanjye nemera; naho ibindi byo arimo simbyemera nagato kuko mbibonamo ukwikuza no kurarikira imyanya yo kuyobora.
Bumwe mu ubutumwa (réactions) abakunzi ba ‘‘Uko mbyumva ubyumva ute’’ «Ambasaderi J.M.V Ndagijimana ateye igisasu rurimbuzi muri ”opozisiyo” nyarwanda! badusigiye munsi y’ikiganiro kuri youtube :
‘‘Urwo rutonde rwa abantu 38 urebye neza wasanga ari bake cyane bavugisha ukuri…kandi abo nabo n’uko Kuri kwabo kuringaniye kuko nabo bari bafite inshingano nke cyane…urugero ni nka Noble Marara… (Soldat)…Munyandinda niba ntibeshye ngirango yari Sgt…Musonera…aba nibura baragerageza ariko abandi bose ni indyarya bose bijanditse mu bikorwa bibi byinshi byabaye mu gihugu cyacu…bafite amabanga menshi babitse badashobora kuvuga’’, Patrick Mutuli.
‘‘Biragoye ko Kayumba n’abo bafatanyije batanga amakuru abashinja bo ubwabo. Ntibakwishinja. Ndagijimana keretse abijeje impunité (gukingirwa ikibaba n’ubutabera ku mabi bakoze, NDLR), kandi izo mbaraga ntazo afite’’, Gasani Gasani.
‘‘NDAGIJIMANA yagombye kwiheraho akavuga amafaranga yibye! Uwo niwe Kazigaba yita inyangamugayo ! ’’, Damien Nkaka.
‘‘ (…) Urwo rutonde rw’ibigwari (…) ngo nibyo byahinduka ngo bijye inama yo kubohora igihugu? Inda nini, ubujura n’ubusambo byabakundiye? Hagakubitiraho ziriya nyamaswa-muntu ngo zishaka ubutegetsi?’’, Marie-Grace Umurerwa


text:
Burera: Hari abahinze ibigori bahombejwe n’imbuto nshya yarumbye
Abahinzi b’ibigori bo mu Mirenge itandukanye yo mu Karere ka Burera, bahangayikishijwe n’umusaruro w’ibigori urimo kuba mucye cyane, ku buryo icyizere cyo kwihaza mu biribwa bigizwe n’iki gihingwa cyangwa icyo gusagurira amasoko, cyamaze kuyoyoka.
Mu mirenge itandukanye yo mu Karere ka Burera, ahahinzwe iyo mbuto y’ibigori ya RHMH 1520, umuntu uhageze arimo gutungurwa n’uko muri iki gihe cy’umwero wabyo, imyinshi mu mirima nta kigori na kimwe cyigeze giheka, n’aho biri ni kimwe kimwe kandi duto cyane.
Abo bahinzi bakeka ko iyi mbuto nshya muri ako Karere, bari bateye mu gihembwe cy’ihinga kirangiye cya 2022A, yaba yarananiwe kwihanganira ikirere n’imiterere y’ubutaka bwaho.
Abo Kigali Today yasanze mu Murenge wa Cyeru, barimo uwitwa Nyirabanguka Veneranda, yagize ati “Iyi mbuto abashinzwe ubuhinzi bayiduhaye batwizeza ko yera. Ubwo bayiduhaga, byagaragaraga ko intete zayo ari nto cyane, ku buryo twanayiteye tuyishidikanyaho. Icyakora ubwo bubuto bwarameze ariko bugeze igihe cyo kuzamuka, bugenda buba bugufi, ariko noneho byageze igihe dutegereza ko biheka turaheba”.
Uwimbabazi Yuliyana ati “Iyi mbuto yaraturumbiye, kugeza ubwo tubura n’ikigori cyo kotsa, ubu uyu murima unsanzemo, nawuhingagamo ibigori hakera nk’ibiro 300. None ndorera ukuntu tuno unsanze nsarura wagira ngo ni urubingo nahinze muri uyu murima. Ubu sinteze no gusaruramo ibiro na 30 byibura! Turi mu gihombo gikomeye bitewe n’uko aho twari twashoye amafaranga n’umwanya wacu ngo tuhateze amakiriro n’amaramuko nta na kimwe dukuyemo, ubu tukaba dutashye ubusa”.
Benshi mu bari bahinze iyi mbuto, muri iki gihe bagaragara mu mirima babitema ngo babigaburire amatungo, abandi bahumbahumba ibigori bike batanarindiriye ko byuma, kuko ari kimwe kimwe mu mirima kandi ari na bitoya.
Nyamara ngo ntacyo batari bakoze mu mirimo yose umuhinzi akora, uhereye igihe cy’ihinga kugeza asaruye, ariko byaranze biba ay’ubusa.
Undi muhinzi wo mu Murenge wa Butaro, hamwe mu hagaragara icyo kibazo avuga ko bahombye cyane.
Ati “Abahinzi b’ahandi ubu bishimiye umusaruro bejeje, mu gihe twebwe abahinze muri iyi misozi n’ibibaya mubona, hafi ya twese turi kuririra mu myotsi gusa, tubitewe no kurumbya ibigori. Mbere tucyeza umusaruro ufatika w’ibigori nta nzara abana bacu bagiraga, kuko babaga bariye inyotse cyangwa ibigori bitogosheje. Igikoma cyangwa umutsima ntibyaburaga mu nkono, mbese twari tuguwe neza. None mundorere ukuntu bibaye amateka, tukaba tugiye kumara iki gihe cyose twugarijwe n’inzara”.
Umuyobozi w’Akarere ka Burera, Uwanyirigira Marie Chantal, na we yemeza ko iyo mbuto RHMH 1520, itigeze yihanganira ikirere cyo mu duce twinshi yatewemo, bituma idatanga umusaruro wari witezwe.
Ngo barimo gukorana bya hafi n’abashakashatsi ndetse n’Ikigo cy’Igihugu cyita ku Buhinzi n’Ubworozi (RAB), mu gusuzuma impamvu zabiteye, kugira ngo muri saison itaha, abahinzi batazongera kugira ikibazo.
Yagize ati “Iyo mbuto koko ntiyabashije kwihanganira ikirere cyo mu Karere kacu nk’uko twabitekerezaga. Icyagaragaye ni uko bishoboka ko hari imirimo umuhinzi asabwa gukorera iki gihingwa mu buryo bwihariye kurusha ubundi bwoko bw’imbuto zindi abahinzi bari basanzwe bahinga.Tumaze iminsi dufatanya n’abashakashatsi na RAB, aho twanasuye imirima itandukanye y’abahinzi. Icyagaragaye ni uko hari uduce ducye iyo mbuto yagiye yera neza, ahandi ntiyitware neza”.
Ati “Ubu muri iki gihe hari izindi mbuto zidateza ibibazo, ari na zo zirimo guhabwa abarimo guhinga muri iyi saison, ngo abe arizo bahinga, mu gihe dutegereje ko muri saison itaha, hazaba habonetse igisubizo kirambye kigaragariza abahinzi uko bakwitwararika iriya mbuto”.
Meya Uwanyirigira avuga ko n’ubwo umusaruro ku bahinzi iyo mbuto y’ibigori ushobora kuzaba mucye, abahinzi badakwiye gucika intege, kuko ubu hari ingamba zo kongera uturimashuri, aho ba agronome n’abafashamyumvire mu by’ubuhinzi, bagiye kujya barushaho kwerekera abahinzi uko iyi mbuto yitawaho mu buryo bw’umwihariko.


text:
Iterambere ryiterambere rya defoamers munganda zimpapuro. Porogaramu yubushakashatsi bwibikorwa bikora kwisi irahinduka kuva mubwoko bumwe bugizwe nibintu byinshi. Ibihugu byo hirya no hino ku isi byagabanije umubare munini w’imicungire y’abakozi n’amafaranga mu kigega cy’umwuga gikomatanyije cya defoamers. Hamwe nishoramari numutungo, ibisubizo byinshi byubupayiniya byagezweho, kandi umusaruro wuzuye wa defoamers wongerewe imbaraga. Umwuga wo gutegura ibinyabuzima no kubishyira mu bikorwa byerekana iterambere ryimbitse. Nkigice cyingenzi cyumuryango kama, defoamers organisme ifite icyerekezo kimwe cyiterambere mubikorwa byimpapuro.
Nkuko twese tubizi, mubikorwa byimpapuro zikora neza cyane zihagarariwe na oleic aside amide, polyether, hamwe nibikoresho kama, defoamers organic yasimbuye burundu ubwoko bwa gakondo budakora neza bwamavuta yubutare, amavuta yibimera, inzoga, nibindi, kandi byatanze umusanzu ukomeye ku nganda. Muri rusange, polyether silicone defoamers ihindurwa mubitangira bitandukanye. Silicone defoamers irashobora gukoreshwa nkishingiro ryo gutondekanya polyic silicone defoamers. Ukurikije itandukaniro ryabo, defoamers polyether silicone irashobora kugabanwa mubwoko bwa polyol nubwoko bwa acide fatty acide, ni ukuvuga ubwoko bwa amine ether. Ubu bwoko bwa defoamers bufite ibiranga.
Imiterere ya chimique isesengura itandukanye nizindi defoamers. Amatsinda adasanzwe asa nudakora neza, kandi ntaho ahuriye nibintu birimo amazi, amatsinda ya hydrocarubone cyangwa amatsinda akora neza. Ugereranije nibindi bintu bya silicon defoamers, birashobora gusenya. Umwete, mubisanzwe ukeneye kongeramo umubyimba wa 1×10-6 ~ 75×10-6 iyobowe na sisitemu kugirango ibone ingaruka ziteganijwe zo gusezererwa neza.
Imiterere yumubiri irashobora gukoreshwa mubintu rusange, kandi ntabwo byoroshye kugira reaction ya exothermic hamwe nibintu byinshi. Disoamers organique ifite imbaraga zo kurwanya ubushyuhe no guhangana nubushyuhe bwo hejuru kandi buke. Ubwiza bwamavuta ya methyl silicone buhoro buhoro buzamuka hafi 200°C, hamwe na silikoni-ogisijeni ntishobora gushonga. Amavuta ya methyl silicone afite imiterere ihindagurika kandi ihindagurika. Kubwibyo, silicone defoamer ni ingirakamaro mu kuzamura ubwiza bwimpapuro.
Kwangiza ibinyabuzima bifite umutekano, gukora icyatsi, kandi byongerewe umubiri. Iyi moderi yimyambarire kandi yubwenge. Kurwanya ibinyabuzima bifite anti-gusaza, imikorere yimikorere hamwe no kurwanya gusaza. Birashobora gukoreshwa byuzuye mubipimo byibidukikije byose. Organic defoamers ifite byinshi Muri rusange imikorere yubuziranenge, ariko igiciro kiziguye ni kinini. Irashobora gukoreshwa mubikorwa byose byakozwe mubikorwa byimpapuro, hamwe na demulisiyo yo hejuru kandi rimwe na rimwe ingaruka zidashimishije zo guhagarika ifuro.
Kubwibyo, defoamer organique irashobora kongerwaho nibindi bintu nka surfactant nka oleic aside amide na polyether hamwe na demulisation hamwe no guhagarika ifuro ryihariye kugirango habeho defoamer ikomatanya, idashobora gusa kunoza ubushobozi bwo guhagarika ifuro ryumwuga wa defoamer, ariko kandi Kugabanya no kugabanya igiciro cyibicuruzwa. Hamwe niterambere ryumwuga ryuzuza ibintu, defoamers organic ifite amahirwe menshi yo gukoresha isoko hamwe nubushobozi bukomeye bwisoko.
Igihe cyo kohereza: Kanama-17-2021


text:
Gatsibo:Uwakundaga kwangiza imiyoboro y’amazi yafatanwe itiyo ya metero 12
Polisi y’u Rwanda ikorera mu karere Gatsibo mu murenge wa Kageyo, yafashe umuturage witwa Bazatsinda Ildephonse ufite imyaka 56 yibye itiyo y’umuyoboro w’amazi ifite metero 12.
Bazatsinda akimara gufatwa ntaruhanyije ahakana kuko yahise yiyemereye ko ariwe wayibye kandi akaba yari asanzwe akora amazi atabifitiye uburenganzira.
Umuvugizi wa Polisi mu Ntara y’Iburasirazuba Chief Inspector of Police (CIP) Hamduni Twizeyimana avuga ko kugira ngo Bazatsinda afatwe byaturutse ku makuru y’abaturage aho bari bamaze iminsi bavuga ko bagira ikibazo cyo kubura amazi kubera imiyoboro yapfuye.
Hakaba kandi hari amakuru avuga ko Bazatsinda Ildephonse yihaye akazi ko kwirirwa akwirakwiza amazi mu midugudu bityo hakaba ubwo acukura amatiyo atwara amazi akayijyana ahandi bamwemereye amafaranga.
Yagize ati: ”Abaturage bo muri uriya murenge cyane cyane mu midugudu igize akagari ka Busetsa bari bamaze iminsi bavuga ko Babura amazi kandi bagakeka Bazatsinda kuko niwe wirirwa akwirakwiza amazi mu baturage bamwemereye amafaranga.”
CIP Twizeyimana yakomeje avuga ko nyuma yo kumenya ayo makuru polisi yakoze igikorwa cyo kujya gufata Bazatsinda, abapolisi bageze iwe bahasanga itiyo y’amazi ingana na metero 12. Uyu muturage ngo yiyemereye ko ari iyo yacukuye mu miyoboro y’amazi iba muri ako kagari akaba ngo yari yabonye ikiraka cyo kujya kuyikoresha amazi mu wundi mudugudu.
Umuvugizi wa Polisi mu Ntara y’Iburasirazuba yaboneyeho gushimira abaturage bo mu kagari ka Busetsa kuba baratanze amakuru, abasaba kwita ku bikorwa remezo leta iba yabagejejeho bakareka kubyangiza. Abibutsa ko nta muntu wemerewe gukora amazi cyangwa amashanyarazi atari umukozi w’ibigo bizwi bifite izo nshingano aribyo REG na WASAC.
Yagize ati: ”Amazi cyangwa amashanyarazi iyo umuturage abikeneye iwe mu rugo cyangwa itsinda ry’abantu babikenye batumiza abakozi b’ibigo bishinzwe kugeza ku baturage ibyo bikorwa remezo. Turabasaba gukomeza gutangira amakuru ku gihe ku muntu wese wiha izo nshingano atabifitiye uburenganzira.”
Yabibukije ko ibikorwa remezo baba bahawe ari bo bifitiye akamaro bityo baba bagomba kubirinda no kubifata neza ntihagire ubyangiza akurikiye inyungu ze bwite.
Bazatsinda akimara gufatwa yiyemereye ko yari amaze igihe kinini akora ibyo bikorwa ariko mu buryo bunyuranyije n’amategeko. Yahise ashyikirizwa urwego rw’igihugu rw’ubugenzacyaha kugira ngo akorerwe idosiye ishyikirizwe ubushinjacyaha.
Ingingo ya 166 yo mu gitabo kigena ibyaha n’ibihano byabyo ivuga ko umuntu wese uhamijwe n’urukiko icyaha cyo kwiba, ahanishwa igifungo kitari munsi y’umwaka umwe (1) ariko kitarenze imyaka ibiri (2), ihazabu y’amafaranga y’u Rwanda atari munsi ya miliyoni imwe (1.000.000 FRW) ariko atarenze miliyoni ebyiri (2.000.000 FRW), imirimo y’inyungu rusange mu gihe cy’amezi atandatu (6) cyangwa kimwe gusa muri ibyo bihano.
MUHABURA.RW


text:
Isomo ryo mu Ibaruwa yandikiwe Abahebureyi 3,14-17
Ni nk’uko Roho Mutagatifu abihamya, ati «Uyu munsi, nimwumva ijwi rye, ntimunangire imitima yanyu nk’igihe cy’amananiza, nk’uko byabaye ku munsi w’igeragezwa, mu butayu; aho abasekuruza banyu bangeragereje, bashaka kunyinja, n’ubwo bari barabonye ibikorwa byanjye, mu myaka mirongo ine. Ni cyo cyatumye ndakarira iyo nyoko, maze ndavuga nti ‘Iteka ryose umutima wabo urararuka; ntibamenye inzira zanjye!’ None narahije uburakari bwanjye ko batazinjira mu buruhukiro bwanjye!» Muramenye rero, bavandimwe, ntihakabe n’umwe muri mwe wigiramo umutima mubi, ngo yitandukanye n’Imana Nzima abitewe no kubura ukwemera. Ahubwo buri munsi nimuterane inkunga, igihe cyose hakiri «Uyu munsi» Ibyanditswe bivuga, maze ntihagire n’umwe muri mwe unangira umutima, ayobejwe n’icyaha. Twabaye koko umwe na Kristu, niba ariko dukomeje kudahinyuka ku mimerere yacu yo mu ntangiriro.


text:
Ayirwanda wari uzwi nka Nyirabasare wo kuri Base wamenyekanye cyane aho yaririmbwe n’itsinda nyarwanda Orchestre Impara utuye mu Kagari ka Rutonde mu Murenge wa Shyorongi mu Kagari ka Rulindo yitabye Imana azize uburwayi.
Urupfu rwa Nyirabasare wo kuri Base rwamenyekanye ku mugoroba wo ku itariki ya 3 Gicurasi 2018, binyuze mu butumwa bwatanzwe n’abakozi b’Umurenge wa Shyorongi bamwitagaho umunsi ku munsi kuko atari yishoboye.
Amazina ye bwite ni Ayirwanda Monique yari mu kigero cy’imyaka isaga 90, akaba yaramenyekanye cyane mu ndirimbo yaririmbwe na Orchestre Impala yavugaga ngo ‘Nyirabasare wo kuri Base wahetse umwana mu ngutiya’.
Yari atuye mu Mudugudu wa Rweya mu Kagari ka Rutonde mu Murenge wa Shyorongi, aho yari amaze imyaka 45 nyuma yo kwimuka kuri Base aho yari azwi cyane ndetse banamwitirira.
Kayiranga Emmanuel,Umuyobozi w’Akarere ka Rulindo yatangaje ko Nyirabasare yazize uburwayi.
Kayiranga Emmanuel yagize ati “Nyirabasare yapfuye ejo azize uburwayi. Yari ashaje cyane afite imyaka irenga 90. Yafashwaga n’akarere mu buzima bwa buri munsi kuko nta muryango yagiraga kandi akaba atari yishoboye.”
Mu mwaka wa 2016 ubwo yakoranye ikiganiro n’itangazamakuru , Nyirabasare yavuze ko ari we Nyirabasare w’ukuri waririmbwe n’Impala.
Nyirabasare ati “Nabonye Imana inkura mu rugo […] mva mu rugo kandi nari mpetse n’umwana, umwana ntacyo yabaye […] Navuye mu rugo meze nk’ikinyugunyugu, kandi ndara mu ishyamba. Naraye mu ishyamba ndi kugenda mbona umwana ntacyo abaye, abantu mu gitondo baza kunshaka […] ni uko bantarura mu ishyamba.”
Icyo gihe Nyirabasare yakomeje avuga ko iyo bari kumuririmba ngo yumva afite ubwoba buvanze n’isoni. Ati “Numva mfite ubwoba ko bari kundirimba.”
Umwe mu baturanyi ba Nyirabasare witwa Mukamfizi Afida, yavuze ko uyu mukecuru yafashwaga na Leta ndetse n’abaturanyi kuko nta muntu wo mu Muryango we yagiraga.
Mu ndirimbo yaririmbwemo harimo agace kavuga ko Nyirabasare wo kuri Base yahetse umwana mu ngutiya kandi ngo umugabo yari mwarimu n’ibindi……………
Chief Editor


text:
Animatronic Dinosaurni ikoreshwa ryibikoresho bikururwa cyangwa moteri yo kwigana dinosaur, cyangwa kuzana ibintu byubuzima kubintu bidafite ubuzima.
Imyitozo ngororangingo ikoreshwa cyane mu kwigana imitsi no gukora ibintu bifatika mu maguru hamwe n'amajwi ya dinosaur.
Dinosaurs itwikiriwe nigikonoshwa cyumubiri hamwe nimpu zoroshye zikozwe mubikoresho byoroshye kandi byoroshye ifuro nibikoresho bya silicone bikarangirana nibisobanuro birambuye nk'amabara, umusatsi n'amababa nibindi bice kugirango dinosaur irusheho kubaho.
Tugisha inama naba paleontologiste kugirango tumenye neza ko buri dinosaur ari siyansi.
Ubuzima bwacu busa na dinosaurs dukundwa nabasuye Parike ya Jurassic Dinosaur, inzu ndangamurage, ahantu nyaburanga, imurikagurisha hamwe nabakunzi ba dinosaur.
Twakoze dinosaurs ya animatronic hamwe nubucucike bworoshye bwa furo na silicone reberi kugirango tubahe isura nyayo.Hamwe na imbere yimbere igenzura, tugera kumurongo wimikorere ya dinosaurs.
Twiyemeje gutanga ibicuruzwa byimyidagaduro.Abashyitsi bahura nibintu bitandukanye bya dinosaur-bishimisha imyidagaduro ahantu hatuje kandi biga ubumenyi neza.
Dinosaurs ya animatronic irashobora gusenywa no gushyirwaho inshuro nyinshi, itsinda rya Kawah ryoherejwe kugirango rifashe kwinjiza kurubuga.
Dukoresha ubukorikori bwuruhu bugezweho, bityo uruhu rwa dinosaur ya animatronic ruzarushaho guhuza nibidukikije bitandukanye, nkubushyuhe buke, ubushuhe, urubura, nibindi. Ifite kandi anti-ruswa, irinda amazi, irwanya ubushyuhe bwinshi nibindi bintu.
Turashaka guhitamo ibicuruzwa dukurikije ibyo abakiriya bakunda, ibisabwa cyangwa ibishushanyo.Dufite kandi abashushanya ubuhanga bwo kuguha ibicuruzwa byiza.
Sisitemu yo kugenzura ubuziranenge bwa Kawah, kugenzura neza buri gikorwa cyo gukora, guhora ugerageza amasaha arenga 36 mbere yo koherezwa.
Kawah Dinosaur mucyumweru cyubucuruzi bwabarabu
Ifoto yafashwe nabakiriya ba Burusiya
Abakiriya ba Chili banyuzwe nibicuruzwa na serivisi bya Kawah
Abakiriya ba Afrika yepfo
Kawah Dinosaur muri Hong Kong Imurikagurisha
Abakiriya ba Ukraine muri Parike ya Dinosaur


text:
Kigali: Imiryango isaga 400 yimuwe mu manegeka icumbikirwa mu mashuri iri mu gihirahiro
Mu turere twa Gasabo na Nyarugenge mu Mujyi wa Kigali hari imiryango isaga 400 yimuwe mu manegeka imyinshi muri yo igicumbikiwe mu bigo by’amashuri indi ikodesherezwa aho icumbitse.
Ni mu gihe bari batuye mu duce twibasiwe n’ibiza bakahimurwa mu kwezi kwa 4 k’uyu mwaka, ikaba isaba ko yakwitabwaho bakabona aho kuba mu buryo burambye.
Bamwe mu batishoboye bo mu turere tugize Umujyi wa Kigali bamaze kubakirwa amacumbi, mu midugudu inyuranye bavuga ko yatumye babaho batekanye banabasha kwikura mu bukene. Babishingira ku kuba aho bahoze batuye hari mu manegeka ku buryo bikangaga ko inzu zabagwa hejuru, cyangwa bagatwarwa n’imyuzure. Aba ni abo mu mudugudu wa Karama muri Nyarugenge n’uw’Ayabaraya muri Kicukiro.
Ku rundi ruhande ariko hari abimuwe mu manegeka kubera ibiza byo mu kwa 4 uyu mwaka, bo bataratuzwa bacumbikiwe mu mashuri, nk’abari mu Murenge wa Jali w’Akarere ka Gasabo, bagaragaza ko kubimura byarokoye ubuzima bwabo, ariko basaba ko hagira n’igikorwa bagatuzwa:
Musabimana Marie Josée wo mu Karere ka Gasabo yagize ati “Aho twabaga ubu ni imbuga nta kintu gihari, natwe iyo tuhaguma twari gupfa. Ubu nta hantu tubona ibiraka aho tugiye kwaka ibiraka baraduhakanira bavuga ngo izuba ryaravuye. Twifuza ko batwubakira tukava hano cyangwa se abafite ibibanza bakabafasha kwiyubakira. ’’
Mukangango Jacqueline wo mu Karere ka Nyarugenge yibaza uko bizagenda igihe amashuri yaba afunguye imiryango batarubakirwa.
Ati “Igihe nikigera bakaza kwiga, nibaza se bakadusangamo bizagenda bite?Ni ikibazo natwe twibaza, turifuza ko batwereka aho tujya tukava muri aya mashuri, abana na bo bakazabona aho bigira.’’
Nyiranzayino Valentine we ati “Ibiza byari byadusenyeye, tuza hano, ibintu byose imvuu]ra yarabitwaye, tukigera hano ni bwo batubwiye ko bazatwubakira, tukigera aha ni bwo baheruka kuduha icyo kurya.’’
Abataracumbikiwe mu mashuri inzego z’ibanze zabakodeshereje inzu zo kubamo, ariko ngo bishyuriwe amazi 2 gusa none ubu ngo bene amacumbi ni bo baka amafranga y’ubukode:
Gahizi David wo mu Karere ka Nyarugenge ni umwe muri bo. Yagize ati “Twari mu nzu iba iraguye, abayobozi b’imidugudu batujyana mu mashuri, tumarayo ukwezi, hanyuma baduha amafaranga ibihumbi 50 n’ibiryamirwa ngo tujye gukodesha, ubu nta kintu bakiduha. Gukodesha biradukomereye.’’
Na ho Muntwari Josiane avuga ko kugeza ubu bagowe no kubona ubushobozi bwo gukodesha.
Ati “Ni amezi 2 twishyuye biba birarangiye, ba nyir’inzu tumeranye nabi kuko nta bushobozi dufite bwo kubishyura. Icyifuzo cyacu ni uko badufasha tukabona aho tuba kuko n’ubwo waburara wakwihangana ariko ufite aho uraza abana.’’
Ubuyobozi bw’Umujyi wa Kigali buvuga ko abo baturage batibagiranye, ko ahubwo harimo gushakishwa ubushobozi bwihuse bwo kubabonera amacumbi n’ubwo atari bose bazubakirwa.
Umuyobozi wungirije mu Mujyi wa Kigali ushinzwe imiturire n’ibikorwa remezo, Dr Nsanzimana Ernest, yagize ati ”Ikintu cya mbere ni uko Umujyi wa Kigali utazubakira umuntu wese, uri mu manegeka. Ahubwo ushishikariza abantu kuva mu manegeka, kugira ngo badakomeza kuba umutwaro ahubwo babe igisubizo. Hari inzu zirimo kubakwa hirya no hino, Ayabaraya, Busanza, ndetse n’ahandi. Izo nzu zizakira imwe muri iyo miryango yavuye mu manegeka, ariko bitanabujije ko ku bufatanye n’abandi bafatanyabikorwa, hari inzu zigenda ziboneka kandi zizagira icyo zibafasha.”
Mu miryango yari yimuwe mu manegeka, muri Mata uyu mwaka, Akarere ka Nyarugenge karacyacumbikiye imiryango 147 mu mashuri, na ho indi 120 ikodesherezwa aho kuba. Akarere ka Gasabo ko gacumbikiye mu mashuri imiryango 164, kagakodeshereza imiryango 19.
(Src:Imvahonshya)


text:
NTAHO YAGIYE
IBICE BYO GUSOMA: zABURI YA 19; Yesaya 43; Abefeso 2:8-14
Bene Data muri Kristo Yesu, mbanje kubasuhuza.
Muri iyi minsi ntibidukundira guteranira hamwe mu nsengero nk’uko twari dusanzwe tubikora buri cyumweru. Ibyo byatewe no kubahiriza amabwiriza yashyizweho na Leta yacu mu rwego rwo kwirinda ikwirakwira ry’icyorezo cya Covid-19 cyugarije isi yose ndetse n’igihugu cyacu. Icyo cyorezo kimaze kwica abantu benshi hirya no hino, abandi barwariye mu bitaro, abandi bafite ubwoba ko bashobora kucyandura. Insengero zirafunze, ibikorwa byinshi byari bibeshejeho abantu byarahagaze. Muri ibi bihe hashobora kubaho ubuhakanamana no gushidikanya ku mbaraga zayo. Nyamara ibi byose ntibishobora kubuza Imana kwitwa Imana! Uko bimeze kose twiringiye tudashidikanya ko Imana ikiri hamwe natwe (ni Emmanuel).
Zaburi ya 19 itangira itubwira uburyo Imana twizera ari Imana ikora; bigaragazwa n’ibyo yaremye (Ijuru, isanzure, izuba, etc.), ikaba Imana y’icyubahiro kandi ibyo yaremye byose bikaba biyihimbaza n’ubwo harimo ibidafite amagambo cg ururimi.
Muri iyo Zaburi, Dawidi aduhugurira gushikama ku mategeko Uwiteka yategetse kuko aboneye; anezeza umutima, akaba atanduye kandi akaba ariyo atuma tujijuka. Ayo mategeko agomba kubahirizwa mu buryo buhoraho (ku Mana nta bihe bidasanzwe bishobora gutuma duca ku ruhande ibyo yategetse)! Kugendera muri ayo mategeko, Dawidi yaravuze ngo: “Bikwiriye kwifuzwa kuruta izahabu, naho yaba izahabu nziza nyinshi, biryoherera kuruta ubuki n’umushongi w’ibinyagu utonyanga. (…) Kubyitondera harimo ingororano ikomeye. (V.11-12).
Amagambo y’iyi Zaburi araduhamagarira gukomeza kwizirika ku Mana n’amategeko yayo. Ariko se koko iyo Mana twihambiriyeho kandi idusaba kuyigumaho mu bihe nk’ibi iratubwira iki muri aka kaga katwugarije? Mu gice cya 43 cy’Igitabo cy’Umuhanuzi Yesaya, Imana iravuga ngo: “Ariko noneho Uwiteka wakuremye wowe Yakobo, kandi akakubumba wowe Isirayeli, aravuga ati “Witinya kuko nagucunguye, naguhamagaye mu izina ryawe uri uwanjye (V.1). Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata (V.2). Kuko wambereye inkoramutima kandi ukaba uwo kubahwa nanjye nkagukunda, ni cyo kizatuma ntanga ingabo zigapfa ku bwawe, n’amahanga nkayatangirira ubugingo bwawe. (V.4). Ntutinye ….(V.5).”
Hari impamvu se yo gukuka umutima? Oya ntayo! Igihe kiraje ndetse kirasohoye aho Imana igihe kubwira Covid-19 n’ibindi byishyira hejuru byose ngo “barekure”! (V.6). Reka abantu bitiriwe izina ryanjye, abo naremeye kumpesha icyubahiro. Ni jye wabaremye, ni jye wababumbye.” (6&7). Imana yacu ni Imana ikiza : « Jyewe, jye ubwanjye ni jyewe Uwiteka, kandi nta wundi mukiza utari jyewe. Ni jye wabwirije iby’agakiza kandi ndakiza, ndabigaragaza kandi muri mwe nta yindi mana yahabaye, ni cyo gituma muri abagabo bo kumpamya ko ari jyewe Mana.” Ni ko Uwiteka avuga. » (V.11-12). Igihe izashaka gukora ntawe uzayihagarika :“Kandi koko uhereye aho umucyo wabereyeho ndi we, nta wubasha gutesha ukuboko kwanjye. Ubwo nzakora umurimo ni nde uzankoma mu nkokora?” (V.13). Uwiteka aravuga ngo : « Dore ngiye gukora ikintu gishya, …? Nzaharura inzira mu butayu, ntembeshe imigezi mu kidaturwa. (…) kuko ntanga amazi mu butayu, ngatembesha imigezi mu kidaturwa, kugira ngo nuhire ubwoko bwanjye natoranije» (V.19-21).
Imana yacu irashoboye kandi idufiteho imigambi myiza ! Icyo dusabwa ni ukwisuzuma tukareba niba duhagaze neza mu mwanya wacu ; tukareba ko twuzuza inshingano zacu naho ibindi byo tubirekere Imana ibyibereyemo. Abo tumaze iminsi dusengana muzi neza ko twabonye ko hari igihe abantu bakutiriza bakinginga Imana, ariko iyo babikoze birengagije inshingano zabo, ayo masengesho ntakora ku mutima w’Imana.
N’ubwo muri iyi mirongo ya mbere y’iki gice cya Yesaya tubonye ko Imana yari yiteguye kugirira neza ubwoko bwayo, bwo ntibwari mu mwanya bwagombaga guhagararamo :
“Ariko Yakobo we, ntabwo wantakiye. Isirayeli we, waranzinutswe. Ntabwo wanzaniye amatungo yawe magufi ngo untambire ibitambo byoswa, kandi ntumpesheje icyubahiro ibitambo byawe. Sinagukoresheje umurimo w’amaturo, kandi sinakuvunishije kunyosereza imibavu. Ntiwatanze ifeza ngo ungurire ibihumura neza, kandi ntiwampagije ibinure by’ibitambo byawe, ahubwo wankoreye ibyaha byawe, wamvunishije ibicumuro byawe”(V.22-24).
Muri iyi mirongo turabonamo ko n’ubwo ubwoko bw’Imana bwayitakiraga kubera akaga bwarimo ariko hari ibyo bwirengagije: abantu bahagaritse gutanga amaturo yose ahubwo bongera gukora ibyaha. Ibi tutarebye neza bishobora kutubaho natwe. Abantu bashobora kwibwira ko ubwo batagiterana atari ngombwa kubahiriza inshingano zabo nk’abakirisitu harimo gutanga Amaturo yose ategetswe n’Imana (1/10 n’andi). Kuri ibi mu kiganiro Pasteur Mpyisi (umusaza w’inararibonye) yagize ati: “Bagomba gukomeza gutura. None se ituro ko ari iryo gutura Imana, ubundi barituraga abantu? Aho waba uri hose watura, (…). Mwibuke ko Imana yaturemeye kuyikorera imirimo myiza: “Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.” (Abefeso 2:13)
N’ubwo nta gushidikanya ko mu gihe ubwoko bw’Imana bwarimo bwayitakiye, gutaka kwabo Imana ntiyakubonaga nk’ukuvuye ku mutima: “Ariko Yakobo we, ntabwo wantakiye” (V.22). N’ubwo batakaga, gutaka kwabo ntikwakoze ku mutima w’Imana; yabifashe nk’amatakirangoyi! Gutaka kwabo ntikwarimo kwihana; ahubwo barushijeho kuzinukwa Imana.
Bene data, mu gusoza ndagira ngo mbibutse ibi:
- Imana yacu ntaho yagiye iracyariho kandi iri kumwe natwe;
- Twe gutinya, igihe kirageze ngo dutabarwe;
- Tugume mu mwanya wacu, dukomeze kuzuza inshingano zacu nk’abakirisitu; dusenge rya sengesho rikora ku mutima w’Imana nayo ntizabura kudutabara.
Amahoro Imana itanga aruta ayo umuntu wese yakwibwira age arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. Sehorana Joseph
Add a comment


text:
“Imana idukiza kenshi” Pst.Habinshuti J.Paul
Amateraniro yo kuwa gatanu 10/5/2019
Umwigisha: HABINSHUTI Jean Paaul
Imtego y’ikigisho:Imana idukiza kenshi
Itangiriro 37:21 Ruben iArabyumva aramubakiza,arababwira ati “twekumuhwanya”Rubeni yari imfura ya yakobo kuri leya, akaba ariwe yabyaye akavuga ati”uwiteka andebeye mu mubabaro wange”. Rubeni yari akijije mwene se yozefu ngo batamuhwanya kuko bene se bari bagambiriye kumwica, ngo ibyo Imana yavuze bitazasohora kuko yozefu yakundaga kubarotorera inzozi ze yarotaga.
Nyuma haza abishimayeli baribatwaye ibi bintu 3: Ishangi, Umuti womora n’imibavu. Ibi bintu twabigeraranya:
Umutiwomora: Bisobanuye ijambo ry’Imana niryo ribasha kwomora, rigakiza kandi rigahindura.
Imibavu: igereranywa n’amasengesho y’abera agenda aguhumurira Imana ikagira ibyo ikora. Iyo ufashe ibihe byo gusenga Imana Ibasha kugukiza’.
Ishangi: byagereranywa n’amaturo. Niyo yabafashaga mu rugendo rwabo. Umwanditsi w’imigani, yaravuze ngo”amaturo y’umuntu niyo abasha ku musunika akamugeza imbere yabakomeye.
Nk’umugenzi ujya mw’ijuru ukwiriye gutunga ibi bintu.
Rero uwo Yozefu bashakaga kugurisha nawe yari mwene se kuriRasheri. Nawe yarafite amasezerano y’uko azaba ukomeye.Hanyuma bamugurisha n’abishimayeli
Imana ntiba ishaka ko dusakuza mu bigeragezo, ahubwo ibishaka ko turwana intambara nziza ikadukiza. Dawidi yarwanye intambara nyishi harimo; izidubu,Umufirisitiya utarakebwe, iya Sawuli iy”abamowabu ariko iyo uwiteka ataba ari kumwe nawe zibazaramuhitanye.
ZABURI 68:21. imana itubera inzira Y’agakiza. idukiza kenshi, kandi UwitekaUmwami ni we ubasha gukura mu rupfu.Hari impamvu nyinshi zitwemeza ko Imana idukiza kenshi, kandi nibyo tubona tudafitiye ibisubizo nabyo azabidukiza.
Ibitwica biba bihari ariko n’Uwiteka aba ahari kugira ngo abidukize. Niyo mpamvu bibiliya yavuze iti”ibyago by’umukiranutsi ni byinshi ariko uwiteka amukiza muri byose”.Uko byagenda kose umukiranutsi azishima, kuko Imana yita ku mukiranutsi kandi ikavuganan’umukiranutsi.
Imigani15:29 Uwiteka aba kurey’inkozi z’ibibi ariko yumv agusaba k’umukiranutsi.
Umukirnutsi Uwiteka aramwumva, akita ku gusenga kwe akamusubiza.
896 total views, 4 views today


text:
Nyagatare: Pro-Femmes yateye inkunga y’asaga miliyoni 35 abahoze muri magendu
Impuzamiryango Pro-Femmes Twese Hamwe ivuga ko mu Karere ka Nyagatare mu Mirenge ine ihana imbibi na Uganda imaze gutera inkunga imishinga y’abagore bahoze bakora magendu, Amafaranga y’u Rwanda asaga Miliyoni 35.
Ibi byatangajwe ubwo hatangizwaga icyumweru cyahariwe kwizihiza imyaka 30 iyi Mpuzamiryango imaze ishinzwe, cyatangiye ku ya 12 kikazasoza ku wa 18 Ukwakira 2022.
Ni icyumweru gifite insanganyamatsiko igira iti “Dukomeze ubufatanye, umugore ahore ku isonga mu guharanira amahoro n’iterambere».
Mu Karere ka Nyagatare hasuwe imishinga y’abagore bo mu Mirenge ya Matimba, Musheri, Rwempasha na Tabagwe bahoze mu bucuruzi bwa magendu bakaza kubumbirwa mu makoperative.
Umuyobozi wa Koperative Twitezimbere yo mu Murenge wa Musheri, Nyinawurugo Rose, avuga ko mbere bari babayeho nabi kubera ubucuruzi bwa magendu bakoraga.
Ngo bambukaga umugezi w’umuvumba banyuze ku mugogo bakajya muri Uganda kurangura inkweto za caguwa, imyambaro, imbuto, ibikoresho byo mu rugo na kawunga bakaza kubicuruza mu Rwanda.
Mu kugaruka ariko ngo bahuraga n’ingorane kuko rimwe na rimwe bibwaga n’Abagande babihaye kubibambukiriza kandi ntibabone aho babarega bagahomba.
Ati “Iyo twamaraga kurangura twabihaga Abanyankole kugira ngo batwambukirize kuko twe tutabibashaga, hakaba igihe ubibahaye ngo babyambutse ukabibura, bakabyitwarira, ugahomba kuko ntaho wabarizaga.”
Mu mwaka wa 2014 ngo baje guhura n’umukangurambaga batangiza ibimina bakajya batura amafaranga, ariko nabyo basanga kubikora badafite ikintu rusange bahurira nta kamaro bahitamo gushinga itsinda ry’ubucuruzi bw’ibigori, nabyo bakajya kubigurisha muri Uganda.
Nanone ngo umukangurambaga yarabegereye abashishikariza gushinga koperative, bahitamo iyongerera agaciro umusaruro w’ibigori uboneka iwabo.
Mu mwaka wa 2016 ngo nibwo Pro-Femmes Twese Hamwe yabateye inkunga y’ibyuma bisya ifu ya kawunga ndetse ubuyobozi bubashyikiriza umuriro ufite ubushobozi bwo gukoresha ibyo byuma, ubu ngo bakaba bafite isoko rinini ahubwo badashobora guhaza kuburyo ibyuma bikeya.
Nyinawurugo ati “Dufite ibigo by’amashuri bidukikije bitatu duhereza ifu ya kawunga ndetse n’abaturage ifu yacu barayikunze ku buryo batakijya muri Uganda kuyishakirayo. Gusa dukeneye ibindi byuma nka bibiri kugira ngo duhaze isoko, imbogamizi ikaba amikoro tutarageraho.”
Umuyobozi wa Koperative Icyerekezo Cyiza Matimba, Mucurire Jeannette, avuga ko mbere bakoraga ubucuruzi butemewe aho batwaraga ibigori n’ibishyimbo mu Gihugu cya Uganda bakagarukana kawunga na Novida (umutobe).
Nyuma ngo baje kwihuza ndetse nabo baterwa inkunga na Pro-Femmes Twese Hamwe, ubu bakaba bafite uruganda rukora imitobe mu nanasi ndetse na divayi.
Ibicuruzwa byabo ngo byarakunzwe ku isoko ariko bakaba bafite ikibazo cyo guhaza isoko kubera imashini nkeya.
Agira ati “Urebye isoko dufite ni rinini cyane ntiturihaza kubera ibikoresho bikeya, nk’ubu imashini ipfundikira icupa rimwe ariko tubonye ipfundikira icyarimwe nibura amacupa 30 byadufasha. Ikindi tubonye izindi mashini byatuma dukora byinshi tugahaza isoko».
Umuyobozi w’Akarere ka Nyagatare wungirije ushinzwe imibereho myiza, Murekatete Juliet, avuga ko mu ngengo y’imari ya buri mwaka habamo amafaranga yo gufasha amakoperative, nibura ane by’umwihariko y’abagore, akabizeza ko n’uyu mwaka hari amafaranga ahari agamije kuzamura ayo makoperative.
Ati “Buri mwaka mu ngengo y’imari habamo amafaranga yo gufasha amakoperative gutera imbere, aho iyo twahisemo ihabwa Miliyoni imwe n’iy’uyu mwaka ayo mafaranga arimo ».
Mu nama yahuje abayobozi b’amakoperative y’abakoraga magendu bakaza gufashwa kuyireka, yo ku wa 12 Ukwakira 2022, hatumiwemo abahagarariye ibigo by’imari bikorera mu Karere ka Nyagatare, ndetse banafata umwanya wo gusobanurira abagize aya makoperative, amahirwe ahari mu bigo bayobora ku buryo barushaho gutera imbere.
Umuyobozi Nshingwabikorwa wa Pro-Femmes Twese Hamwe, Bugingo Aimée Marie, avuga ko impamvu babahamagaye ari ukugira ngo batangire gutekereza ku gucuka, bakagana ibigo by’imari bagafata inguzanyo bakarushaho kwagura ibikorwa byabo.
Yagize ati “Buriya ugutera inkunga ntahora azana amafaranga buri gihe, hari aho nawe ugera ugakora, ari nayo mpamvu twazanye ibigo by’imari kugira ngo babaganirize babereke amahirwe ahari muri za Banki na BDF, kugira ngo bamwe bagende bacuka kugira ngo babashe gukora.”
Akomeza agira ati “Wabonye ko hari abageze ku nganda, bariya bagana Banki ikabaha amafaranga bijyanye n’ubushobozi bafite kandi iyo bishyuye neza barongera bakabaha ayandi.”
Mu Karere ka Nyagatare Pro-Femmes Twese Hamwe imaze gutera inkunga abagore barenga 1,400 bakaba bamaze kubaha inkunga ya 35,938,609Frw uhereye mu 2019 kugeza ubu.
Naho guhera mu mwaka wa 2021 n’uyu aho ugeze ubu, bakaba bamaze gutera inkunga abagore bakora ubucuruzi bwambukiranya imipaka n’ubuciriritse ingana na Miliyoni hafi 400.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1


text:
ISOMO RYO MU GITABO CY’UMUHANUZI EZEKIYELI 43,1-7a
Umuntu Uhoraho yantumyeho anjyana ku irembo rigana mu burasirazuba, mbona ikuzo ry’Imana ya Israheli rije rituruka mu burasirazuba, riza mu rusaku rumeze nk’imyoromo y’amazi magari, maze isi yose ibengerana ikuzo. Iryo bobekerwa ryari rimeze nk’iryo nigeze kubona igihe Uhoraho aje gusenya umugi, cyangwa iryo nari naraboneye ku ruzi rwa Kebari. Ako kanya ngwa hasi nubamye. Nuko ikuzo ry’Uhoraho ryinjira mu Ngoro rinyuze mu irembo riteganye n’iburasirazuba. Umwuka unjyana ubwo unyinjiza mu gikari cy’imbere, maze mbona ikuzo ry’Uhoraho ryuzuye mu Ngoro. Numvaga uwamvugishaga ari mu Ngoro, naho wa muntu akaba ahagaze iruhande rwanjye. Uhoraho arambwira ati “Mwana w’umuntu, aha ni ho hagenewe intebe yanjye y’ubwami, ni na ko kabaho nzajya nkandagizaho ibirenge byanjye. Nzatura mu Bayisraheli rwagati iteka ryose.”